text:
• Mi wi’i baaba en an ɓaawo ɓe toolike fii –hannde ko min udditi yewtere nden- waghfu on: Miɗo juuroo belebonji imaamuuɓe laɓɓinaaɓe ɓen immorde e ɓeyng-uure Nelaaɗo on (s a w) Najafu Asrafu e karbalaa e ko wonaa ton, tuma go’o mi yi’ay hino winndaa e hoore alhgur’aanaaje ɗen ka nder belebonji ton wonnde ko (waghfu) maa e hoore masinji ɓuɓɓirɗi ɗin maa e hoore lampuuji ɗin maa ko wonaa ɗun.
Wano tawiri tuma go’o mi yi’ay ngol konngol waghfu hino winndii e hoore cuuɗi e nokkeeli e hoore lampuuji ka nder juulirɗe maa ka husayniyaaji hino gasa wonude hay e ɓiɓɓinirɗi ndiyan wonuɗi ka ɗate ɗin e ko wonaa ɗun.
- Ko goonga, goɗɗo hino waawi waɗude ɗi’i piiji ɗi wi’uɗaa waghfu e ko nanndi e majji emmbere sartiiji hertiiɗi, si tawii on tigi waɗii waghfu on e hoore sartiiji sari’a yankooji ɗin haray huunde waɗaande waghfu nden yaltii e jeyal waɗuɗo waghufu on wontii jawdi ndi okkataake ronataake yeeyataake si wonaa e nder alhaaliiji hertiiɗi ɗi defte fihgiha ɗen jantii ɗun.
Baaba en an maaki ɗun ɓe ɓeyditi:
Tuma go’o waghfu on ko waɗanaaɗo on jeyi, wano si tawii goɗɗo waɗii jawdi makko waghfu fii ɓiɓɓe makko ɓen maa kawtal makko ngal, maa wonndiɓe makko ɓen maa ko wonaa ɓen.
Tuma go’o haray wonaa non woniri, wano si tawii goɗɗo waɗii jawdi mu’un juulirde.
Waɗuɗo waghufu on tuma go’o hino toɗɗoo neɗɗo ka fewja fii fiyakuuji waghfu on o gollira ko waɗuɗo waghfu on siini kon immorde e sartiiji, on hino wi’ee (Mutawallii).
• Enee waghfu hino mari tafoodi haala happaandi ?
- O maraa, wonaa kadi e haala toɗɗaaka, si tawii neɗɗo mahii sifa wano juulirɗe ɗen mahirtee non hara ko juulirde o faandii ɗun ɗon yonay wonugol nde juulirde.
Baaba en an maaki miɗo saatimaa yewtude fii yoga e sartiiji waghfu:
1-Jokkondirgol e duumagol, waghfu sellataa si tawii waɗuɗo waghfu on waɗanii mo waghtu happaaɗo.
• Piyanee lan misal e hoore ɗun.
- Si tawii neɗɗo waɗii suudu mu’un ndun waghfu fii miskimmɓe ɓen emmbere hitaande. Ɗun ɗon sellataa waghfu ɓaawo wonaa duumii ɗun wonaa jokkondir ɗun.
2-Nde tawataa ko waɗanaaɗo waghfu on ko waɗuɗo on tigi hay si tawii ko e nder woɓɓe go’o.
• E piyude misal ?
- Si tawii goɗɗo waɗanii hoore mu’un waghfu leydi fii yo’o surre ɗon tuma o maayi, haray waghfu on selaa.
• Si tawii goɗɗo waɗanii goɗɗo suudu mu’un ndun, maa fii yimɓe anndaaɓe, wano ɓiɓɓe makko ɓen maa ɓadondiraaɓe makko ɓen e piyude misal ?
- Haray waghfu on hino selli tuma ɓen henndii. Ko woni sabu ɗun ko wonnde waghfuuji hertiiɗi ɗin sellataa ko aldaa e henndagol waɗanaaɗo waghfu on maa wakiilu makko on maa walliyu makko on.
• Ko honno ɓe henndorta suudu e piyude misal ?
- Huutorgol waɗanaaɗo waghfu on yonay, maa wakiilu makko on maa walliyu makko on.
• Tuma go’o jawdi waɗaandi waghfu ndin haray hino e juuɗe waɗanaaɗo waghfu on.
- Henndagol makko aranun ɗun yonay, hatonjinaa e henndagol kesun.
• Waghfuuji huuɓuɗi ɗin ko hommbo jonneteeɗi ?
- Sellugol ɗi ngol sartinaaka e henndagol ɗi ngol.
• On wi’ii lan hino sartinaa e waghfu duumagole jokkondirgol, haananaa waɗuɗo waghfu on waɗugol dummune happaaɗe ɗe tawata si lannii yiltoto jawdi makko.
- Eyyo, si tawii o faalaaka yo wonu duumii ɗun haray ko yo’o waɗu (habsu) wonaa yo’o waɗu waghfu...nde o tonngata jawdi makko ndin e banŋe hertiiɗo maa e neɗɗo happaaɗo, e dummune mo’o happi on tuma daganaaki mo yiltagol e maryi ko adii dummune ɗen lannude, haa dummune ɗen lanna on tuma huunde fow wonta no wonirnoo non.
Baaba en an maaki ɗun, ɓaawo ɗun ɓe miijitii seeɗa hiɓe wa’i wa suniiɓe fewndo ɓe yewti fii (habsu) on, mi wi’iɓe fii taƴugol miijo ngon.
• Piyanee lan misal e ɗun ?
Si tawii jooma otowal naɓirgal yimɓe e piyude misal wi’ii: mi waɗii otowal an ngal fii naɓugol hajjunkeeɓe ɓen ka suudu Allaahu hormanteeru duuɓi sappo. Haray o tonngii otowal makko ngal fii hajjunkeeɓe ɓen duuɓi sappo. Si tawii ɗin duuɓi ɗon timmii otowal ngal hootana mo.
• Si tawii en ƴettii misal wonnde on neɗɗo maayii ko adii dummune happaaɗe ɗen lannude, enee hara otowal makko ngal yiltoto e ronooɓe mo ɓen ɓe senndagal wano ndonndi ?
- Si tawii waɗuɗo habsu on maayii huunnde waɗaande habsu nden wonay e juuɗe waɗanaaɗo on haa dummune ɗen lanna, si tawii ɗe lannii hoota e juuɗe ronooɓe ɓen, hiɓe waawi haajitorde.
• Enee goɗɗo hino waawi tonngude jawdi mu’un e nder ngurndan makko ɗan fow e neɗɗo gooto?
- Eyyo-himo waawi waɗude ɗun daganaaki mo yiltita-gol e mu’un fannii himo wuuri si tawii o maayii nden huunde yiltoo e juuɗe ronooɓe ɓen.
• Si tawii jooma suudu wi’ii goɗɗo: Mi hoɗinii ma e nder du’u suudu an e ɓiɓɓe ma’a ɓen ?
- Haray daganaaki mo yiltitagol e ndun suudu fannii hoɗuɗo e mayru on kañun ɓe ɓiɓɓe mu’un hino hoɗi e mayru, si tawii ɓe maayii suudu ndun hootanay mo maa ronooɓe mo ɓen.
• Si tawii o wi’ii mo mi hoɗiniima suudu an ndun fannii hiɗa wuuri, jooma suudu ndun maayii adike hoɗuɗo nder ton on ?
- Daganaaki ɓiɓɓe ronooɓe mo ɓen yaltingol hoɗuɗo nder ton on haa o maaya, si tawii o maayii suudu ndun hootanay ronooɓe ɓen.
• Enee hino daganii gorko nde o wasiyotoo tonngugol tataɓal naakoo makko on fii ɓeyngu makko fii yo’o nafitor ko yaltata nder naakoo on kon fannii himo wuuri, sarti nde tataɓal ngal yiltantoo ronooɓe gorko on tuma o (kanko suddiiɗo on) maayi ?
- Eyyo, ɗun hino dagii.
• Ndaɗɗudi juulirde waɗaandi waghfu, taw hara si hino daganii walliyu on luɓagol ndi fii tummbondiral ?
- Si tawii ko waɗaandi waghfu hertiiɗo haray dagaaki nafitorgol ndi e nder ko wonaa waghfu on.
• Enee luɓagol ndi e hoore njoddi hino dagii ?
- Ɗun kadi dagaaki.
• Si tawii juulirde nde hatonnjinaa e jawdi waɗanaama waghfu fii mayre tun, taw hara hino dagii wattirgol ndin jawdi juulirde go’o ?
- Si tawii juulirde nden hatonnjinaa e jawdi mare on jooni, e nder ko arata kon men, hara feere marugol ndin jawdi haa tuma juulirde nden hatonnjini e mayre heɓaaki ndi gollitirte e ko ɓuri ɓattaade faandaare waɗuɗo waghfu on immorde e hunnugol haajuuji juulirde waɗanaande waghfu nden,maa wattugol juulirde go’o.
* * * * * *


c: text/html

text:
Mammadu Demmba Sih, gorko Abdalla, jaayndiyanke, ñaantii jinnaaɗo men Aamadu Tijjaani Baal mo Rajo Muritani, ñaantal teddungal to Dingiral Cehilaagal ñalnde 14 desaambar (jolal) 2015
Mammadu Demmba Sih, gorko Abdalla, jaayndiyanke, ñaantii jinnaaɗo men Aamadu Tijjaani Baal mo Rajo Muritani, ñaantal teddungal to Dingiral Cehilaagal ñalnde 14 desaambar (jolal) 2015
Mammadu Demmba Sih, gorko Abdalla, jaayndiyanke, ñaantii jinnaaɗo men Aamadu Tijjaani Baal mo Rajo Muritani, ñaantal teddungal to Dingiral Cehilaagal ñalnde 14 desaambar (jolal) 2015. Kewu nguu waɗi ko e ballondiral Fedde Pellital e dow Goonga e tawtoreede jaaynooɓe ɗemɗe ɗee fof. Nde Aamadu Tijjaani Baal naati nokku ñaantal ngal tawi ko fuɗɗiima hiirde, ena ardi e sato mum, ena ɓoornii njooreeji, ena ŋoggiraa banngeeji ɗiɗi ɗii kala (nano e ñaamo) sabu keewgol duuɓi e ustagol kattanɗe. O heblanaa jooɗorde e hakkunde lanngu yimɓe nguu, Siley Demmba Yaajuru Bah, dokkanooɗo teddungal ñaantal ngal, weeyni wutte daneejo, cakkal daande turki e tuuba, totti mo e yeeso dental ngal. Oon sormaat ena wondi e paɗe mukke oole cumaaɗe, tengaade gaalaande, silmbaande, wudere temmbe-semmbe (silmbaande, suuwaande) e sawru tuggordu ŋeñaandu (sawru kaana).
Tesko-ɗen ngal teddungal ari ko caggal rewindo mawngo walla wiɗto duumiingo, ngo ooɗoo suka biyeteeɗo Mammadu Demmba ɗukkunoo e nguurndam jinnaaɗo men Baal, gila e darnde nde dariino to bannge kumpital renndo, balle mum teskinɗe wonande jotondire mum to bannge gollodiiɓe haa e jikkuuji labaaɗi, ɗi jannginta wondiiɓe mum e kala sahaa.
Aduna nootiima, nootaniima ñaantal ngal ! Dingiral Cehilaagal jaɓɓiima ñalnde heen jamaanu ngu wayrunoo dañde gila e hilifaaɓe diine, aada e dawrugol haa e teelɗuɓe tawi ko yontaaɓe sahaa, teskinɓe, teskaaɓe, teskoraaɓe darnde mumen e Leñol.
Daande Kamalenku Hartallo, Hammaat Muusaa Joop, Mbooc Abuu Maariyeta, jaaltaaɓe Mboon e daande Ami Saydu Baaraan Bah mo Jannja Siranaaɓe e dow segene Aamadu Jaara Njaay, gorko Njum Donnde Maasina Tooro e Kamalenku Tippaali, Muusaa Sih, ɓeydii faayiida ŋari ñaantal ngal.
Konngol Dooro Gey, Boobo Loonde, ɓeydi Joop Hammadi Kaaliidu, Jasak Mbañi Hammadi, Sammba Ceɗɗel Gawlo e Bookar Caam cukkii kala ɗo yolnde walla wuddere fotnoo feeñde e kewu nguu.
Caggal ñaantal jinnaaɗo oo, seedanteeje keewɗe, wonande ɓe golle mum en teskaa, ndokkiraama. Hay gooto noon waawaa hettidande paaɓi ndunngu kono seedanteeje 28 (ngal Aamadu Tijjaani Baal ngal ena heen), joom mum en noddaama haa e nder dingiral ngal wondude e njettoor cemmbinirɗo. E dokkirgol seedanteeje ngol, ko maa wonda e yaafuya mawɗo sabu won ɓe hakkillaaji ndiwi tawa ɓuri won e seedtanaaɓe e oon kikiiɗe, daraade e naftude leñol ɗo pucci ndogata. Ena waɗi wonɓe e nder gume (wumre) cukkuɗe, ɓe peeñaani, miijotooɓe, fewjooɓe, gollotooɓe. Ena woodi kadi yiyeteeɓe e nder dingiral tawi ko mofɓe paandaale goɗɗe, hoomtooɓe. So pucci ndarodiima, wiyetee tan ko pucci, kono joom pucci en ɓee walla annduɓe pucci ɓee, ena nganndi heen ndaɗoowu gila ɗi ndogaani. Yimɓe ne ko noon tan mbayi.
Wonande jaayndiyankooɓe rajo walla tele, alaa heen keddiiɗo. Kala heen kadi keɓnooɗo seedantaagal waɗdanaa heen ko sormaat timmuɗo.
Ñaantal ngal yahrii no haanirta, kadi kanngal fof ngal waɗaa ko tolnde beƴ (en direct) e Rajo Muritani haa ngal joofi. Cakkitii e dingiral ngal ko naalankooɓe e ñaagotooɓe.
Saydu Aamadu Njaay

robotstxt: allowed

filter: keep


text:
Mi suuɗataa on wonnde mi naatii ka suudu yewtere innde mayre on ko fii (kirse e waaño) mi waɗaano ka hakkil an wonnde mi nanay ko mi nani kon, wonaa wonnde kadi mi yaltiday e ko mi yaltidi ɗon kon.
Hari miɗo sikkude hannde miɗo saatii nanude fii kirse (hirsugol) yoorugol ɓernde huwwondirgol ko hisraa kon hino fota e yoorugol ɓerde hirsugol ngol, kono mi hawnaama!!
E jaka ko nii lislaamu on yamirta hirsoowo mumunte on no’o jogitora mo!
A yi’ii ko honno lislaamu on waɗirani yila e mummunte hirseteeɗo on, haa o yamira hirsoowo on wata o lettu mummunte on maa o lorramo fewndo o hirsata mo!
Mi miijitii ɗi’i miijooji ɗo’o e hoore hawjere, mi miijitodi e ɗun mbaadiiji lettugol mumunte on e hoore ɗun miɗo nanude baaba en an hino yewtude piiji yiɗaaɗi ɗin e kirse.
Baaba en an maaki: Hino yiɗaa yo hirsoowo mummunte nde o ɗowata mummunte on ka hirsetee ɗon e hoore neweende.
Hino yiɗaa yo hirsoowo on jonnu mummunte on ndiyan ko adii o hirsude mo.
Hino yiɗaa wata hirsoowo on hollu mumunte on laɓi hirsirki kin.
Hino yiɗaa nde hirsoowo on rewnata laɓiki kin ka daande mummunte wonaaɗo hirseede on e hoore doole fii wata o tampin mumunte on.
Hino yiɗaa wata hirsoowo dillin mummunte on o naɓa mo e nokkuure go’o haa mummunte on ɓutta.
Hino añaa nde tawata hirsugol ngol ko yeeso mummunteeji go’o ɗi tawata ko noonee gooto.
Hino añaa nde neɗɗo hirsirta junngo makko ngon mummunte mo’o ne’i on.
Hino añaa ittugol guril mummunte hirsaaɗo on ko adii wonkii makko kin yaltude.
Baaba en an maaki ɗun ɓe semmbiniri konngol maɓɓe ngol hadiise fillaaɗo e Annabiijo meeɗen Muhammadu (s a w) mo ari e nder mu’un :
إنّ الله تعالى شأنه كتب عليكم الإحسان في كل شيء, فاذا قتلتم فأحسنوا القتلة, وإذا ذبحتم فأحسنوا الذباحة, وليحدّ أحدكم شفرته, وليرح ذبيحته .
{Pellet Allaahu seniiɗo on fiyaake makko on o farlii e mo’on moƴƴingol e nder piiji ɗin fow, si tawii o hisrii moƴƴinee hirsugol ngol, si tawii on hirsii moƴƴinee kirse ɗen, yo gooto e mo’on laggo laɓi mu’un kin, yo’o fowtin mummunte mo’o hirsata on}.
• Baaba en kono mi anndaa ko honno mi hirsirta mummunte?
- Si tawii a faalaama hirsude, taƴu tere ɗen nayi ɗe fow (korondolngol e ɗaɗi daande ɗin).
• Ko honɗun woni ɗen tere nay ?
- Ko woni ɗun ko (marii’i) on ko ɗun woni ka ñaametee on rewata ɗon e (halghuumu) on ko ɗun woni ka foofaango ngon rewata ɗon e (wijdaani) ko woni ɗin ɗiɗi ko huɓindiiɗi halkhuumu on e marii’i on.
• Baaba en ! Ɓeydanee lan firo ngon.
- Humpitiiɓe fii hirsugol ɓen hino wi’a: Si tawii a taƴii tere ɗen nayi a taway ko wi’etee jawda kon ka senngo hoore woni, si tawii non a tawii seeɗa e majji ka nder ɓanndu ko ɗun firi ko wonnde taƴugol piiji ɗin nay hari lannaali, sabu jawza on ko fottirde halghuumu on e marii’i on wonaa marii’a on.
• Ko ɗun firi ko wonnde, si tawii miɗo hirsude ko senngo ley jawza on mi taƴata wonaa senngo dow makko on.
- Ko ɗon tigi.. taƴu senngo ley jawza on fii wata taw jawza on hino ka nder ɓanndu.
• Si tawii non mi faljii mi taƴii senngo dow jawza on hara wonaa senngo ley makko on ɓaawo ɗun mi annditi kisan faljere an nden enee hara hino waɗɗii lan yiltagol taƴa jawza on ko adii mummunte on maayude.
- Ko non gerdataa.
Baaba en an ɓeyditi ɓe maaki:
Ngelooɗi ɗin hino hertori hakkunde mummunteeji ɗin wonnde ko boreteeɗi wonaa hirseteeɗi ?
• Ko honno mi bororta ɗi ?
- Si tawii a faalaama boraade ngelooba naadu laɓi kin maa jonkewal ngal maa ko wonaa ɗun immorde aalaaji njanndi yankooji weluɗi ɗin ka lubbu mabba (nokkuure unitiinde wonunde ka hoore ɓernde nden).
Ko honɗun woni lubbu ?
- Ko woni lubbu ko nokkuure unitiinde wonunde ka hoore ɓernde jokkondirnde e daande nden.
• Jooni mi anndii ko honno mi hirsirta dammi maa na’i maa gerto maa gabooru maa ko wonaa ɗun. Mi anndii ko honno mi bororta ngelooba.
- Si tawii a anndi ɗun fii yo tebbeeli mummunteeji ɗin wano na’i e dammi e gerto e ko nanndi e mu’un dagano ma ñaamugol, ko bee ɗi’i sartiiji ɗo’o timma ka hirsugol:
1-Nde tawata hirsuɗo on ko julɗo foti ko duhiiɗo foti ko suddiiɗo maa paykun senndindir kun, ko keereefo hirsi dagaaki [hay alyahuudi yankeejo maa annasaarankeejo hay si tawii o wi’ii bismillaahi].
2-Yo taw ko hirsiraa kon ko aala njanndi yankeejo no feere heɓori woo, si tawii non feere heɓaaki haray hirsirgol sila maa biiniiri maa kaaƴe weluɗe ɗen maa ko wonaa ɗun ko waawata taƴude piiji ɗin nay.
3-Yo mummunte on fewtine ghibla fewndo o hirsetee ko woni ɗun ko fewtinngol ghibla yeeso ɓanndu ndun immorde e yeeso ngon maa koyɗe ɗen maa reedu ndun, si tawii hino darii maa hino jooɗii wano neɗɗo dariiɗo fewtirta ghibla maa jooɗiiɗo fewti ghibla fewndo juulata.
Si tawii non mummunte on ko wallinaaɗo ka leydi no hirsirde mu’un nden e reedu ndun fewtiniraa ghibla fewtay kisan.
• Si tawii non mummunte on fewtinaaka ghibla fewndo hirsetee ?
- Si tawii ko e hoore tewaare haray o harmii.
• Si tawii non on tigi tewaaki ?
- Si tawii ronkugol fewtinnde mo on ko sabu yejjitugol maa faljere maa ronkude anndude ko honto ghibla on woniri maa ronkude waawude fewtinnde mummunte on e ghibla maa ronkude anndude wonnde fewtingol mo ghibla on ko sarti e sartiiji daginayɗi ñaamugol kirse ɗen. Si tawii sabu on ko ɗi’i piiji ɗo’o haray ko hirsaa kon harmaa sabu ronkude fewtingol mo ghibla.
4-Nde hirsoowo on jantotoo innde Allaahu on tun fii hirsugol ngol foti o wi’ii : bismillaahi fewndo o fuɗɗotoo hirsude maa ko adii o fuɗɗaade hara hino jokkondiri.
• Ko honɗun o janngata ka kirse ?
- Wi’ugol : (Bismillaahi) maa (Allaahu Akbar) (maa Alhamdu lillaahi) yonay.
• Si tawii non hirsoowo on yejjitii wi’igol gooto e ɗi’i ɗo’o ?
- Haray ko hirsaa kon harmaa.
• Miɗo yi’a woɓɓe e buuseeɓe ɓen hino taƴa hoore mummunte on fewndo ɓe hirsata mo ?
- Wi’u mo [wata o taƴu hoore mummunte on e hoore tewaare, wata mbuso makko on hibbe ko adii o maayude, ko faandaa e kon buso ko gaarawol danewol wonungol ka ƴi’e daande].
5-Nde ƴiiƴan ɗan yaltata e mbaadi anndaandi ndin, kirse dagotaako, si tawii ƴiiƴan yaltaali e mu’un maa hara ko seeɗa nii ɗan yalti, si tawii noonee makko (mummunte on) sabu mooɓagol ƴiiƴan ɗan ka nder ɗaɗi makko, si tawii non ko haɗi ƴiiƴan ɗan yalta ko sabu yuppagol ɗan e mummunte on immorde e barme e piyude misal ɗun lorrataa dagagol makko on.
Ko ɗi’i ɗo’o woni sartiiji waɗɗiiɗi ka nder hirsugol.
Baaba en an maaki:
Hino heddii yo mi ɓeyditu huunde wootere ko woni nden ko: Si tawii en sikkitike wuurugol mummunte on fewndo o hirsetee hino sartinaa-watti e ko feƴƴi kon-nde o memminotoo ɓaawo o hirseede hay si tawii ko memminannde fanɗunde, wano wasi o memminii bukkol makko ngol maa koyɗe makko ɗen maa gite makko ɗen waylitike maa ko wonaa ɗun fii yo teewu makko on dagano en.
• Si tawii non hari hiɗen anndi himo wuuri fewndo hirseten?
- Haray en hatonnjinaa e nden memminannde ɗon.
• On maakanii lan wonnde ngelooba ko bee boree, enee taw hara sartiiji hino woodi fii dagagol teewu mabba on e hoore boragol ngol ?
- Ko sartinaa e hirsoowo kon fow hino sartinaa e borotooɗo (yiltito limoore 1).
Hino sartinaa e aala bororteeɗo on ko sartinaa e aala hirsirɗo on kon (ndaaru limoore 2).
Hino waɗɗii ka boragol fewtinirgol mba ghibla ko borortee kon e janngugol ngol e wuurugol ngol fewndo boretee e yaltugol ƴiiƴan anndaa ɗan ɗan ɓaawo boragol ngol.
• Ɓikkun wonukun ka nder reedu mummunte on ?
- Si tawii kun yaltinaama ka nder reedu neene makkun hara hikun wuuri ñaawoore makkun on ko ñaawoore neene makkun on, kun hirsete maa kun boree no noonee on wa’i woo.
• Hikun waawi yaltude hara kun maayii?
- Si tawii neene makkun hirsaama maa boraama emmbere sartiiji feƴƴuɗi ɗin kun maayi ka nder reedu neene makkun hara tagu makkun on hino timmi hara leeɓi makkun on fuɗii haray ñaamugol teewu makkun on hino dagii, dagaaki nennagol yaltingol ɓikkun kun ka nder reedu neene makkun haa kun maaya, ko woni yawnugol ngol hino waɗɗii feera reedu ndun no hirsiraa si tawii hirsuɗo on welsindike maa kun maayii nder ton haray teewu makkun on dagaaki.
• Si tawii neene makkun maayii hara hirsaaka maa boree ɓikkun kun maayii ka nder reedu makko ?
- Haray ñaamugol teewu makkun on hino harmi.
Sartiiji feƴƴuɗi ɗin-baaba en an maaki-si tawii ɗi hawtitii e hirsugol mummunte maa boragol mo en wi’ii wonnde on mummunte ɗon ko (laɓɓinaaɗo) ko hirsaaɗo emmbere daƴƴe sar’a lislaamu ɗen.
Baaba en an ɓeyditi ɓe ɓanngini:
Mummunteeji ɗin yoga e majji teewu mu’un ko ñaametee ɗun wano dammi maa na’i e ko wonaa ɗun.
goɗɗi e majji wonaa ɗi teewu mu’un ñaametee wano wano piyo, buuto, ñaari daale, segeleere e yoga e kulloy hoɗukoy ka nder leydi.
Yoga e majji ko soɓuɗun laaɓataa few wano bare e kose.
Laɓɓinireede kirse on hino wona e kala mummunte mo teewu mu’un ñaametee, Si tawii hirsaama haray laaɓii teewu mu’un on hino dagii ñaamugol, laɓɓineede on gasataa e mummunte soɓuɗo on mo tawi laaɓataa few wano bare maa kose.
• Mummunteeji ɗi teewu mu’un ñaamataake ɗin goy, wano ñaari daale maa piyoori maa segeleere ?
- Hino waawi laaɓude si tawii hirsaama si wonaa kulloy hoɗukoy ka nder leydi koy wano ndowru ɗun ɗon kirse laɓɓintaa ɗun, si tawii non wonaa sifa koy, haray guril mu’un ngil laaɓii hino dagii gollitirgol ngil on tuma e noonee haajuuji gasayɗi ɗin fow, hay si tawii ngil waɗaama-wano soriraaɓe me’en ɓaawooɓe ɓen waɗiray-noo-bonfo fii ndiyan ko yiidata e majjan kon soɓintaa ɗan hay si tawii ko keccil ɓaawo haray ko laaɓungil.
• Si tawii en tawii teewu mummunte gasoowo laɓɓineede maa guril makko on e juuɗe neɗɗo julɗo maa himo wattii maa himo weƴƴiti kono en anndaa si tawii ko laɓɓiniraa ɗun hirsugol kaa wonaa ?
- Wi’u ko laɓɓiniraa ɗun kirse fannii ko e juuɗe julɗo yi’uɗaa watta ɗon ko tawɗaa himo gollitirde ko tawata hino nanondiri laɓɓinireede kirse, si wonaa hara tabitanii ma wonnde wonaa hirsaa ɗun e laawol sari’a on.
Ko ɓuri ɗunɗon-baaba en an maaki-si tawii a tawii ɗun e juuɗe julɗo e piyude e misal hari aranun ko e juuɗe keefeero wonunoo hino tanƴinaa wonnde o laɓɓinii mo wi’u ɗon kadi ko laaɓu ɗun, si wonaa hara tabitane wonnde wonaa laaɓu ɗun hirsaaɗun e laawol sari’a.
E hino ɗo’o ƴeewitannde himmunde ko woni nden: Si tawii a anndii wonnde julɗo on ko e juuɗe keefeero itti ko aldaa e ndaarugol si tawii ko rewuɗun e laawol sari’a hara a sikkii wonnde rewii e laawol sari’a hiɗa waawi jogitaade wonnde rewii e laawol sari’a ngol hay si tawii non daganaaki ma gollitirgol e nder ko sartinaa hirsugol sari’a on wano ñaamugol. Ko wano non tebbeeli e guri ittaaɗi e juuɗe keefeero junngo e junngo.
• On wi’ii lan wonndema si tawii a heɓii teewu mummunte waawaaɗo hirseede e laawol sari’a on maa guril makko on e juuɗe julɗo hara a anndaa si tawii ko hirsaaɗo e laawol sari’a maa wonaa, wi’u ko hirsaaɗo e laawol sari’a, haa ɓanngane wonndema wonaa hirsaaɗo e laawol sari’a, wonaa non wi’irɗommi ?
- Ko non.
• Kono non wano anndirɗon non julɓe ɓen ko laawi buy ?
- Ko goonga, wi’u wonnde ko hirsaaɗo e laawol sari’a foti laawol on julɗo hino yaadi e laawol ma’a ngol kaa yaadaa.
• Hino waawi wonude e nder laawi lislaamu yankeeji ɗon on mo ƴettaa sartiiji ɗi jantaniɗon mi ɗin ka fii kirse, hara o sartinaa fewtugol ghibla e piyude misal, wonaa janngugol ngol maa yo taw hirsuɗo on ko julɗo o sartinaa taƴugol piiji ɗin nay.
- Miɗo anndi ɗun, ɗun ɗon himmaa, wi’u ko hirsaaɗo e laawol sari’a on fannii himo huutorde teewu ngun maa guril ngil wasi ko hirsaaɗo e laawol sari’a hiɗa tanƴinii wonnde o hirsii mo e laawol sari’a on emmbere sartiiji feƴƴuɗi ɗin hay si tawii o fiɓaa waɗɗagol reenugol ɗi, hay si tawii a fellitii wonnde o fewtinaali mo ghibla on ɗun lorrataa dagagol kirse ɗen, si tawii wonii o fiɓaa wonnde ɗun ko waɗɗii ɗun.
• Mummunteeji hirsiraaɗi masinji ɗin ka nder leyɗe lislaamu yankeeje ?
- Sartiiji hirsugol feƴƴuɗi ɗin fow hino timmi haray hino dagii, si tawii on memminayɗo laɓi kin maa ɗiɓɓayɗo butorre nden fii yo masin on immo memmina ko julɗo hara o janngay ko janngetee kon hara ko hirsetee kon ko fewtinaa ɗun hgibla fewndo hirsetee wonndude e sartiiji luttuɗi ɗin fow haray ñaamugol teewu ngun hino dagii wano ko hirsiraa junngo.
• On yewtaali lan fii liƴƴi ɗin ko honno ɗi laɓɓinirtee?
- Laɓɓingol liƴƴi ɗin hara hino dagii ñaamugol teewu majji on hino seedi e ɗii mummunteeji ɗi yewtuɗen fii mu’un, ɓaawo liƴƴi kañun tuma kala henndiɗaa ngil hara hingil wuuri ka ɓaawo ndiyan wano wasi a nanngirii ngil ɓoggi maa kallangol, maa hara linngil ngil yaltan hoore maggil tuma ndiyan ɗan lanni nannguɗaa ngil, haray ngil laaɓii, maa hara linngil ngil yaltan hoore maggil ka nder ndiyan ngil yani ka kene nannguɗaa ngil hara hingil wuuri maa ngil cowti ka nder laana nannguɗaa ngil hara hingil wuuri, ko wano non.
• Si tawii non linngii yanii ka hoore leydi haa ngil maayii gooto ƴettaali ngil ?
- Haray hino harmammaa ñaamugol teewu maggil on, ko ɓuri ɗun ɗon, si tawii a yi’ii linngil hino piɗɗoo ka hoore leydi hingil wuuri a anndaali wonnde ko neɗɗo yaltini ngil ka ndiyan an kadi a nanngaali ngil haa ngil maayii haray ñaamugol teewu maggil on harmanii ma.
• On yewtaali lan sarti janngugol ngol ka liƴƴi ?
- Fii laɓɓingol liƴƴi janngugol ngol wonaa sarti.
• Lislaamu on? Ko mi faandii e ɗun ko yo taw nannguɗo ɗi on ko julɗo?
- Nanngugol liƴƴi ɗin hara hiɗi wuuri sartinaaka yo taw ko julɗo.
• Ko ɗun firi, ko si tawii keefeero yaltinii liƴƴi ɗin ka nder ndiyan hara hiɗi wuuri hino daganii lan ñaamugol ɗi?
- Ko non woniri hino daganimaa ñaamugol ɗi, ɗo’o julɗo e keefeero hino fota.
• Si tawii mi tawii linngil e juuɗe julɗo himo yeeyude ngil kono mi anndaa si tawii o henndi ngil hari hingil wuuri ka kene ñaamugol ngil hino daganii lan kaa o taw ngil maayii ngil daganaaki lan ?
- Wi’u hingil laaɓi fannii ko e juuɗe julɗo tawuɗaa ngil hino huutorde ngil huutorgol tinndingol wonnde ko laɓɓi-naa ngil, wano wasi o yeeyii ngil fii ñaamugol e piyude e misal maa ko nanndi e mu’un.
• Si tawii non ko’e juuɗe keereero mi tawi ngil mi anndaa si tawii o henndingil ka ɓaawo ndiyan hari hingil wuuri maa ngil maayii. Ko mi faalaa wi’ude ko hingil laaɓi kaa ngil laaɓaa ?
- Wi’u wonnde ngil laaɓaa.
Ko ɓuri ɗun ɗon si tawii keefeero on yeetike ma wonnde ko laaɓungil daganaakima ñaamugol teewu maggil on, si wonaa hara a anndii wonnde o yaltinii ngil ka nder ndiyan ko adii ngil maayude maa hara ko ka ken ndiyan o ƴetti ngil hari hingil wuuri maa hara ko ka nder ɓoggi makko ngil maayi.
• Si tawii nanngoowo liƴƴi on bugike ndolinwal ka nder ndiyan linngil ngil moɗi ngal ngii waalii ka hoore ndiyan sabu anngal waawugol fubbagol ngol ?
- Si tawii a nanngii ngil hara hingil wuuri haray hino daganimaa ñaamugol teewu maggil on kono, si tawii ngil maayii ko adii ɗun haray ngil jiibii.
• Si tawii nanngoowo liƴƴi humii ɓoggi fii nanngugol liƴƴi linngil ngil naati nder ton ɓaawo ɗun ndiyan ɗan lanni maa ɗan ɓeeɓiri sabu ko woniwoo linngil ngil maayi ɓaawo ndiyan ɗan ɓeeɓii ?
- Hiɗa waawi ñaamude teewu maggii on ?
• Nanngoowo liƴƴi on bugike ɓoggi makko ɗin ka nder ndiyan ɓaawo ɗun o yaltiniiɗi hari linngil hino maayi ka nder ɓoggi ton ?
- Ɗon kadi hiɗa waawi ñaamude ngil.
• Nanngoowo liƴƴi on hino yaltina linngil wuurungil o seeka reedu maggil on maa o lappa ngil ka hoore ngil maaya ?
- Hiɗa waawi ñaamude teewu maggil on, ɓaawo sartinaaka si’a yaltinii linngil ngil hara hingil wuuri yo ngil maayan hoore maggil, hino dagii ñaamugol teewu maggil on, si tawii ngil maayirii sabu taƴiteede maa juɗeede maa ko wonaa ɗun.
•ƴiiƴan yaltay ɗan e maggil on, enee laɓɓingol ɗan haanaa ko adii ngil juɗeede maa sa’eede ?
- ƴiiƴan linngil ko laaɓu ɗun.
• Mi wi’i baaba en an: on yewtii lan fii nanngugol liƴƴi kono on yewtaali lan fii mummunteeji ɗin ka buruure wano jawre e piyude e misal, si tawii waañiraama finkaari.
- Hino sartinaa fii laɓɓingol mummunte buruure dagiiɗo ñaameede wano jawre maa sonndu maa nagge maa eda e ko wonaa ɗun, si tawii felliraama finkaari maa ko wonaa ɗun immorde e alaaji, hino mari sartiiji si tawii ɗi hawtondirii haray hino dagii ñaamude hino laaɓi wasi hirsa.
Hino jeyaa e ɗin sartiiji:
1-Nde tawata waañoowo on ko julɗo maa ko woni e ñawoore makko wano paykun senndindir kun wano feƴƴiri ka sartiiji hirdugol.
2-Nde tawata ko o faandiiɗo waañugol himo huutorde aala makko on, si tawii o fellii goɗɗun o fiɗii mumuunte e hoore faljere o warii mo haray o dagaaki.
3-Nde o janngata fewndo o faalaa gollitirgol aala on ka waañugol, maa ko adii o fettinnde loowonnde nden janngugol ngol ɗun ɗo’o yonay: (Allaahu Akbar) maa (Bismillaahi) maa (Alhamdu lillaahi).
4-Nde o tawata ko o fiɗi kon maayii sabu alaa on maa o tawa himo wuuri kono waghtu on yonataa fii hirsugol, si o tawii ko’o fiɗi kon hino wuuri hara waghtu on hino yaaji fii hirsugol o hirsaali mo haa o maayii haray ñaamugol mo dagaaki.
5- Ka waañirgol finkaari hino waɗɗii yo taw loowa-nnde nden ko naatay nde e ɓanndu mummunte on tufandu ka tawata naatugol kure ɗen e ɓanndu makko ndun wonay sabu maayugol mo.
• Si tawii non kullun kun tawata teewu mu’un hino dagii wano jawre maa sonndu waañiraama bareeru waañirdu hara wonaa aala ?
- Hino dagii ñaamugol teewu makko on ɓaawo ndu nanngi, si tawii ɗi’i sartiiji ɗo’o timmii:
1-Nde tawata bareeru ndun ko jannaandu fii waañugol ka tawata si jooma mayru neliindu ndu yahay, ndu accay si tawii o haɗii ndu.
2-Nde tawata nanngugol ngol ko jooma mayru nelundu, ko ndu yahanta hoore mayru kon yonataa hara ndu nelaaka.
3-Nde tawata neluɗo ndu nanngugol ngol ko julɗo wano feƴƴiri ka sartiiji hirsugol non.
4-Nde neluɗo ndu on janngata fewndo o nelata ndu, wano wi’ugol e misal (Allaahu Akbar) maa (Alhamdu lillaahi) maa (bismillaahi).
5-Nde mayde kullun kun tawata ko sabu ko bareeru ndun barmini kun kon, maa ko peɗii kun kon, hara wonaa sabu ronkere makkun on ka dogudu e ɗeɗɗere makkun on e ko nanndi e mu’un.
6-Nde jooma bareeru ndun tawata ko ndu nanngi kon maayii maa o tawi hino maayude hirsugol heƴataa, si tawii o tawii hino wuuri hara waghtu fii hirsugol hino woodi o hirsaali haa maayii haray dagaaki ñaamugol, ko wano non kadi, si tawii o welsindike hewtugol haa maayii ko adii o hewtude maa ɓaawo o hewtii fewndo wuuri ɗon o waawaali hirsude.
• Si tawii segeleere ne’aande maa sonndu wi’eteedu (Baaz) maa buutoori ne’aadi maa ko wonaa ɗun immorde e mumunteeji nangii?
- Dagaaki ñaamugol si wonaa hara ko bareeru nanngi, e hoore nokku ka bareeru ndun ŋati ɗon ko soɓuɗun hino waɗɗii lootugol. Dagaaki ñaamugol mummunte on ko adii o looteede.
• Tuma go’o ko wonaa bareeru hino nannga wano segeleere e piyude misal jooma segeleere nden tawa kullun kun maayaali o hirsa kun?
- Hino dagii ñaamugol kun si tawii ko ko teewu mu’un dagii ñaameede e tawii o hirsii kun emmbere daƴƴe e hirssugol feƴƴuɗe ɗen.
• Tuma go’o miɗo yi’a hiɗon wi’a (Mummunte mo teewu mu’un ñaametee) maa o’o sagara haala ɗo’o (Mummunte mo teewu mu’un ñaamataake) taw hara si mummunte mo teewu mu’un ñaamataake hino woodi tuma woo ?
- Hino woodi mummunteeji ɗi teewu mu’un harmi ñaamugol tuma woo.
Baaba en an maaki ɗun, ɓaawo ɗun ɓe deƴƴi seeɗa a sikkay hiɓe mooɓindirde gaaraaji miijo wonuɗi e mooɓaade seeɗa seeɗa ka hakkile maɓɓe, ɓaawo ɗun ɓe ɓanti hoore maɓɓe nden ɓe maaki:
Fii yo mi waɗe ka tummbo yewtere mi lintante ko himmi e mummunteeji ɗi teewu mu’un dagii ñaamugol. E ko himmi e mummunteeji ɗi ñaamugol teewu mu’un dagaaki haa anndaaɗi, baaba en an jokkintini ɓe maaki:
E mummunteeji ɗin ka njordi: Hino daganimaa ñaamugol teewu gerto nooneeji ɗin fow, e dammi e na’i e ngelooɗi e pucci e mbeewa feto e nagge eda e mbabbi buruure e jawe.
Hino añaa e majji kono harmaa ñaamugol teewu pucci ne’aaɗi ɗin.
Kala mummunte jegiiɗo seekirɗe wano piyoori e ñaari daale e ko wonaa ɗi’i ɗo’o.
Wano tawiri ñaamugol teewu sariire hino harmi e teewu mawba e kero e bonooru, wano tawiri teewu njoldu e ndowru e saŋalde e mboddi hino harmi e ko wonaa ɗun immorde e kulloy.
Teewu mummunte mo neɗɗanke yiidi e mu’un [ɓiraaɗan makko ɗan hino harmi, teewu ɓiɓɓe makko on ɓaawo yiidugol ngol hino harmi] ko faande e yiidugol neɗɗanke on e mummunte on ko si tawii o renndii e mummunte on.
Si tawii mummunte renndaaɗo on ko mo teewu mu’un ɗaɓɓetee wano ngelooba maa nagge maa dammi e ko wonaa ɗun haray hino waɗɗii hirsugol mummunte on taho ɓaawo ɗun o sunnee rennduɗo e makko on yoɓinee coggu makko si tawii wonaa jooma makko.
Si tawii non mummunte renndaaɗo on ko waɗɗeteeɗo wano puccu haray hino waɗɗii yaltingol ngu e leydi ndin yeeya ngu e leydi go’o rennduɗo e maggu on yoɓinee si tawii wonaa jooma mu’un.
Baaba en an ɓeyditi ɓe maaki:
Hino jeyaa e kulle nder ndiyan ɗen: Hino dagani maa ñaamugol teewu liƴƴi e nooneeji ɗin fow sarti hara hiɗi mari koɓɓolle.
Jiibe majji on ko tawata hino ka hoore ndiyan hino harmi.
Wano tawiri ñaamugol kulle nder ndiyan go’o hino harmi Si wonaa liƴƴi ɗi wowluɗen fii mu’un ɗin, ka hertinngol teewu liƴƴi-bolle (liƴƴi nannduɗi e mboddi ɗi alaa koɓɓolle) e keku e toti e geegere gamba.
Baaba en an ɓeyditi ɓe maaki:
Hino jeyaa e colli wiirooji ɗin: Hino daganimaa ñaamugol teewu kabooru e nooneeji majji on fow e jolli ɗin fow.
[Hino harmammaa ñaamugol teewu sonndu wi’etee ndu (courbeau) e nooneeji majji on fow, wano tawiri hino harmammaa ñaamugol pirin e ko wonaa ɗun immorde kulloy wiiray koy si wonaa kanu]hino harmammaa kala sonndu.....e kala sonndu ndu tawata fontugol gabbiti mayru on ka wiirugol hino ɓuri ko ndu ñobbata gabbiti ɗin ndu fontaɗi, ko faandaa e ɗun ko wonnde teewu kala sonndu fontayndu gabbitti mayru on ndu memmintaaɗi fewndo ndu wiirata ɓuri ko ndu memminta ɗi ndu wiiriraɗi.
• Si tawii men anndaali ko honno ndu wiirirta ?
- Tasakuyee on e dagagol teewu mayru on on tuma ko yo taw hindu mari sookoonde maa sattata maa ƴoddu kala ko mari gooto e ɗii ɗo’o tati hino dagii ñaamugol ndu, hara wonaa ko alaa ɗi’i piiji jantaaɗi ɗo’o.
Ko wi’etee sookotoonde ko ka gabbe ɗen e ko ndu ñaamata kon mooɓondirta ka daande.
Ko wi’etee sattata ko ka kuɗal daatu kal kal sonndu ndun ñaamata mooɓondirta ɗon.
Ko wi’etee ƴoddu ndun: ko feɗaandu wonundu ka ɓaawo belenru sonndu ndun ka ɓaawo teppere.
• Tuma go’o mi yi’ay huttooɓe ɓen hino yaltina e ko hirsaa ko fewndo ɓe taƴitata piiji go’o fii bugagol ɗi.
- Ko goonga wata ñaamu ɗi’i piiji ɗo’o e ko hirsaa si tawii a yi’ii ɗi:
ƴiiƴan ɗan, e mbuso kon, sawru ndun, e awra on, leeke ɗen e noonee majje on fow, e boofooɗe ɗen ɗiɗi, e hahhannde nden e ɗaamol ngol, ka coofe ɗen mooɓotoo ɗon, boofooɗe gite ɗen [e ɗaɗi ɗiɗi fuɗɗuɗi ka daande ɗin ka ɓaawo ngon lanni ɗon].
Ɗun ɗo’o fow ko fii ko hirsaa ko tawata wonaa colli, si tawii non ko colli ɗin hino harmi e majji (ƴiiƴan ɗan e mbuso kon) [o rentoo e piiji jantaa ɗi ɗin kadi si tawii o yi’iiɗi].
Ɓaawo baaba en an gaynii lintugol ngol ɓe deƴƴi mi wi’i e hoore an:
Haa jooni ko fii ko dagii ñaameede e kirse wonuɗen yewtude e ko dagaaki, ko fii hon ɗun haɗi mi lanndotaako fii ko dagaaki ñaameede kon, e ñaamugol ɗunhara wonaa kirse immorde e piiji. Ko fii honɗun mi lanndotaako ɓaawo ko fii ñaamugol wonuɗen yewtude ko honɗun yiɗaa e nder ñaamugol ñaametee ? Ɓaawo ɗun arii ka hakkil an mi lanndii mi wi’i baaba en an:
Accee mi yalta e nder yewtere nden seeɗa fii yo mi lanndo lannde ɗiɗi wonuɗe ka hakkile an;
Aranal ngal: Enee hino woodi e piiji ɗin ko harmi ñaamugol hara wonaa ko jantiɗon kon ?
Ɗiɗaɓal ngal: ɓaawo hiɗen jooɗaade ka taabal ñaametee ñannde woo laabi tati, enee hino ton yiɗaaɗi e nder ñaamugol ñaametee ?
Baaba en an moosi ka fuɗɗoode a sikkay ɓe yewtii goɗɗun ɓaawo ɗun ɓe jooɗii ɓe feewi ɓe maaki:
Mi jaabotoma lanndal aranal ngal ɓaawo ɗun mi lanndo maa lanndal ɗiɗaɓal ngal.
Ko non woniri hino ton piiji harmuɗi ñaamugol hara wonaa ɗi mi yewtumaa ɗin, mi yewtay e nder ɗin piiji ɗiɗi himmuɗi:
1-Yarugol beere hino harmi e ko wonaa ɗun immorde e ko manndilta hino jeyaa e ɗun (bex). Alghur’aana on jantike fii harmugol yarugol beere, ko konngol joomiraaɗo seniiɗo on :
﴿ إِنّمَا الْخَمْرُ وَالْمَيسرُ وَالأَنْصَابُ وَالأَزْلاَمُ رِجْسٌ مِنْ عَمَلِ الشَّيْطَانِ فَاجْتَنِبُوهُ ﴾.
{Anndee beere e karte e senndirgol samuuji e rejmuuji[1] ko soɓe immode e golle seytaane woɗɗitee ɗun} wano ɗun ardi e fillayeeji wonnde ɗun ko kañun ɓuri mawnude goopi ɗin, Immaamu Saadigh (a s) maaki: {Ko beere nden woni neene soɓeeji ɗin e hoore kala bone..} haa ka hadiise on lanni ɗon.
Si feƴƴii ɗon : Hino harmammaa ñaamugol e taabal ngal beere yaretee e mu’un maa kala ko manndilta [hay hino harmammaa jooɗagol e sifa ngal taabal].
2- Hino harmani neɗɗanke ñaamugol kala ko lorrata mo lorra tiiɗuka wano halkagol e ko nanndi e mu’un wano posonji warayɗi ɗin e ko nanndi e mu’un.
Ko ɗun ɗoo wonunoo ko yowitii e lanndal aranal ngal.
Si tawii non ko ko yowitii e lanndal ɗiɗaɓal ngal, (yiɗaaɗi e nder ñaamugol ɗin) hiɗi ɗuuɗi, kon taw hara si a ɗoftoto ɗi ?
• Mi fodii on wonnde mi etoto.
- Awa wallin kolli :
1-Sooɗugol juuɗe ɗen ɗiɗi non ko adii fuɗɗagol ñaamugol ngol e ɓaawo ñaamugol ngol e mowlitorgol lincun.
2-Wi’ugol bismillaahi fewndo fuɗɗagol ñaametee on.
3-Ñaamirgol junngo ñaamo ngon.
4-Fanɗingol sayre nden.
5-ƴakkitugol moƴƴa.
6-Nde juutintaa ñaamugol ngol e jooɗagol ka hoore taabal.
7-Fuɗɗorgol lannitora lanɗan.
9-Wata ñaamu hara hiɗa haari.
10-Wata ñaamu ñaametee wuluɗo.
11-Wata wuttu ka ñaametee maa ka njaran.
12-Wata hoɓu dimɗe ñaamideteeɗe e koɓolle majje on.
13-Wata a bugo dimɗe ɗen ko adii a lannude ñaamude ɗe.
14-Wata ndaaru geece yimɓe ɓen hara hiɓe ñaamude.
15-Nde jooma ñaametee on fuɗɗotoo ñaamude ko adii fow o sakkitoo ka miran ɓaawo fow.
16-wata yaru ndiyan e hoore ñaameteeji wonnduɗi e ñeekan.
17-Ne Ñaamataa yeeso ma’a hara wonaa yeeso yimɓe ɓen.
18-Wata ñaamu feƴƴintinaa.
19- Wata taƴir bireedi on laɓi.
20- Wata waɗu bireedi on e ley taasi.
Hino woodi ton goɗɗi go’o kono waghtu on newnantaa en jantagol ɗi.
* * * * * *
[1] -Hari ɓaawo ɗoo si tawii ɓe yi’ii wano jawre ɓe fow ɓe fammpodayno nde ndaga, mo kala geɓal mu’un ngal ko ka fiɗi ɗon.


text:
Ñaawoore tuubakooɓe : Goomu korgol e ñaawgol, caggal nde jooɗii, hawri ko Baydi Kacce gooto tan waawaa warde Abel Sanndee, sabu e miijo maɓɓe, Baydi ko nelaaɗo tan, etee alaa waawɓe nelde mo so wonaa hoohooɓe Tooro, hono saliiɓe lelnande Tuubakooɓe daaɗe. Nii woni, hoohooɓe Tooro fof, wonande gure keewɗe, tuumaa ko kam en mbari Abel Sanndee. Nii woni Tuubakooɓe ɓee njaggi Laam Tooro Sidiki Sal, e Baydi Kacce, e Mammadu Yero Sal, e Elimaan Abuu Kan. Ɓe njaggaa, ɓe nawaa Podoor, ɓe cokaa toon. Ngam falaade yimɓe yiɗɓe arde faabaade sokaaɓe ɓee, e ngam hulde dille e iiñcere e nder Tooro, Tuubakooɓe ɓee ngaddi soofaaji mum en (soldateeɓe maɓɓe) haa keewi, ɓe njoƴƴiniɓe e nder wuro Boode (to fuɗnaange Tooro), kam e nder wuro Ɓokkol (to hirnaange Dimat).
Obri Lekonte toɗɗaa yo won kumaandaŋ seerkal Podoor, o lomtoo Abel Sanndee, kadi o ardoo goomu neldaangu Podoor ngu.
Tuubaako biyeteeɗo Toteŋ (« Tautain »), hono kalfinaaɗo geɗe politik to Ndar), neldi Obri Lekonte ooɗoo telegaraam : « Hoto mbardiree Baydi Kacce ɗeɗɗere, hoto pellee mo, kono taƴee daande makko mbele omo waasa naatde aljanna, mbele kadi, kala ɓe o waɗdunoo junngo e faandu ina ngitta e hakkillaaji mum en wonde so mbarii tuubaako, ma naat aljanna ! »
Baydi Kacce, e Laam Tooro Sidiki Sal, e Mammadu Yero Sal ñaawaa ñaawoore warngo. Elimaan Abuu Kan (mawɗo kantoŋ Tooro) ɗaccitaa, yaltinaa, e ballal banndiiko gorko, hono kapiteen Mammadu Raasin.
Ñalnde 10 settaamburu 1890, saanga waktuuji joy subaka, e gardagol Obri Lekonte, Baydi Kacce Paam, e Laam Tooro Sidiki Sal, e Mammadu Yero Sal ngaddaa hakkunde dingiral wuro Podoor, ina mbaree. Hoohooɓe Tooro fof mbaawnaa yo ngar, tawtoree warngo maɓɓe. Kono yimɓe wuro ngoo noon calii arde tawtoreede, ngam hollude sunaare mum en.
Ko Baydi Kacce adii waɗeede takko. Caggal nde o fellaa, Tuubakooɓe ɓe taƴi daande makko, tufi nde e leggal, ñiɓi leggal ngal hakkunde dingiral ngal ; nde ɓe ngasnunoo, ɓe mbeddii ɓalndu Baydi ndu e nder maayo, mbele e wiyde maɓɓe, « noodi ina ñaama ɓalndu makko, o waasa naatde aljanna, mbele kadi, yimɓe ɓe ina kulta haɓde e Tuubakooɓe ! »
Ɓe ndewni heen ko Laam Tooro Sidiki Sal. Mammadu Yero Sal sakkitii wareede. Gooto e maɓɓe fof, waɗaa ko no Baydi Kacce wardiraa nii. Koye maɓɓe tati fof ngoppaa ɗoon balɗe, ina ñiɓii e leɗɗe.
Pawe e alamaan e kubbal
Caggal nde warngo ngo gasi, Obri Lekonte winndi pillitol mum, neldi ngol to Ndar, to Toteŋ, hono hooreejo geɗe politik, ñalnde 13/9/1890. Toteŋ jaabtii mo ooɗoo telegaraam : « Gure Tooro keewɗe, hono Gede, e Njum, e Giyaa, mbaɗdii e waraaɓe ɓe junngo e faandu. Ɗum noon, habru mawɓe ɗeen gure fof, kam e hoɗɓe heen ɓee fof, wonde Guferneer Ndar (kalfinaaɗo Ndar) fawii ɓe kubbal gayi teemedde jeetati (800) joɓeteeɗi jooni jooni, etee ko alaa e sago ɗum yoɓee. Yetto e diiwaanuuji Tooro jaɓnooɗi peccitagol men ngol, kabraa ɓe kamɓe ne, wonde haa jooni eɗen keddii e peccitagol ngol, kam e jeewte ɗe Abel Sanndee waɗnoo, e nder lebbi sulyee, e ut 1890. Etee, hoto yejjit hay sahaa gooto, wonde kala ko heɓanoo e ɗeen jeewte, heɓiraa ko sabu tiiɗnaare Abel Sanndee. Etee, hoto yejjit hay sahaa gooto, wonde ngonka Tooro moƴƴanaano en, saanga nde mo Abel Sanndee lomtinoo oo nodditaa nde. Yoga e Toorankooɓe ngonanaano en, e oon sahaa. Ɗum noon, wonaa jooni pot-ɗen yejjitde ko mbaɗ-ɗen ko, etee ko sabu ɗuum Abel Sanndee wardaa. Eɗen poti tabitinde ko mbiyno-ɗen ko, eɗen poti joofnude ɗum, e siifde ɗum, ngam falaade jaatirgol caggal wallidiiɓe men, e ngam anndinde ɓe wonde laawol ngol per-ɗen ngol ko laaɓtungol, ko e maggol tan ndewaten, etee hay dara ittataa en e maggol. Eɗen poti jokkude e rewde e maggol, sabu koye tati tiiɗɗe ɗe taƴ-ɗen ɗee, e peeje goɗɗe ɗe njogor-ɗen ƴeftude ɗee. Sakku kala peeje ballitooje en heɓde ngonka moƴƴa, mballitoowa en siynude laawol men politik ngol puɗɗi-ɗen tabitinde, e heɓde heen ko yiytinii !
Hooreejo geɗe politik : Toteŋ
Ñalnde 15/9/1890. Obri Lekonte jaabtii mo ooɗo telegaraam:- « Jamirooje maa fof ciynaama. Laawol goonga fawaama e Sidiiki, e Mammadu Yero. Alaa caɗeele kawraaɗe. Hoɗɓe e Podoor fof nana ciñña kulol, ɓe kulii hay yaltude e cuuɗi maɓɓe, e arde tawtoreede warngo ngoo. Ko fayti noon e tohnugol e ɓittugol gureTooro, ɓur-mi yiɗde ko kubbal ngal adoree, ko yaaccii. Ma mi winndu Laam Tooro Siidi Abdul, e hoohooɓe Tooro, mbele eɓe mballita en e deeƴre, e ɗooftaare, e siynude gollal ngal Abel Sanndee ummaninoo ngal. Mbeɗe yiɗnoo anndude so tawii aɗa wondi e am e ngoo miijo. Miijo am ngoo tuugnii ko e geɗe jiytiniiɗe, ɗe kumpitii-mi gila haŋki, kam e kabaruuji ɗi keɓ-mi, ummoriiɗi mi banngeeji fof. »
Obri Lekonte
Caggal ɗum kadi, ñalnde 21/9/1890, Obri Lekonte neldi kadi Toteŋ ooɗo ɓataake garoowo : – « Feere nde njogii-mi, e nde kollittumaa-mi, ko so ina wona, ciynugol ko haalanoo ko, yo waɗire laana cuurki. Ñaago Guferneer yo neldu laana cuurki e caaɗngol Duwee, tawa e ka wona heen fotde lewru, walla lebbi ɗiɗi, haa tati. E nder oon sahaa, ma mi nelan hoohooɓe Tooro fof, mi waawna ɗum en kubbal teemedde nay (400) ngaari, e ujunere (1000) fetel, e pucci noogaas (20). Jogori yoɓde ngalɗo kubbal ko gure kollitanooɗe dow ɗee, kam e denndaangal salinooɓe hokkude Abel Sanndee soldateeɓe, yimɓe ɓe o jogornoo tohnude, so o artiino. Ko adii ndeen noon, ma mi heɓtu puccu Laam Tooro Sidiiki ndaneewu nguu, mi hokka ngu Arɗo Mbantu, ɓe hono jaggunooɗo Baydi Kacce, e cuusnooɗo wonande en, saanga nde denndaangal wallidiiɓe men ciññatnoo kulol sara haɓdiiɓe men, seegiiɓe (hono Baydi Kacce Paam, e Laam Tooro Sidiki, e Mammadu Yero).
OBRI LEKONTE.
Ɗiiɗoo telegaramuuji kollitii en wonde Tuubakooɓe ɓe, alaa ko njiɗnoo so wonaa tabitinde miijo mum en yiɗde feccude, e seerndude, ngam laamaade Fuutankooɓe fof, etee huunde fof ene jaratnoo ɓe heen. Goonga fof ɓe njiɗaano, alaa ko ɓe njiɗnoo so wonaa jiimde daande maayo ngoo, e yettoyaade maayo Niijeer (maayo Jaliba), e Weendu Caad.
Caggal nde Baydi Kacce Paam, e Laam Tooro Sidiki, e Mammadu Yero mbaraa, joom suudu Laam Tooro Sidiki, hono Njerebi Bah, winndiino ɓataake mum, yahi woytoyii, walla wullitoyii to Guferneer Ndar, ngam ñaawdude e Obri Lekonte, e warnooɓe joom galle mum e saɗtidiiɓe mum. Alaa fof to Njerebi yahaano. Alaa fof to o yettoyaaki, o yahi haa leydi Farayse, e ballal e woon e Tuubakooɓe « awokaaji » (avocats). Kono Tuubakooɓe ɓee njooɗii e ɓataake he tan, ɓe mbiyi ɓe ngondaaka mo, ɓe mbiyi ɓe ngoƴaa tan ko nafoore leydimaɓɓe, e laamateeri maɓɓe, e deeƴre mum…
Ko nii ɓee ngenndiyankooɓe njahri. Ko nii haala ka woppiraa. Kono haa hannde Fuutankooɓe njejjitaani ɓe. Ɓe njejjittaake haa abada, eɓe poti wuurtineede e nder daartol men.
Aamadu Umaar Jah


text:
Ko nii ɗum wayi : e nanallaaji, hono Alla toowɗo oo jippinii Jibril (JKM) (JKM) e dow leydi e ayaawo neɗɗo ina ñaantii haa yooɗi, o naati e nder galle Firawna, nde o yettii Firawna wiyi mo : “Holi aan ? Oon wiyi: miin ko mi maccuɗɗo gooto e maccuɓe maa, won ko ngar-mi sakkitinaade to maa ɗoo. Miɗo jogii maccuɗɗo gooto mo ndokku-mi huunde e ɓure am, mo moƴƴu-mi e mum moƴƴere nde hay gooto meeɗaa yiyde. Caggal ɗuum oon waɗti mawnikinaade e dow am, ina innitiroo innde am e kala moƴƴere nde mbaɗan-mi ɗum wiyata ko kañum jeyi, omo wiya kadi hay huunde alaa ko mbaɗan-moo-mi.” Firawna heɓɓitii wiyi : “bone rewii oo maccuɗɗo ɓiyi maccuɗɗo.” Jibril (JKM) wiyi mo : “hol ko woni miijo maa e njoɓdi ooɗoon maccuɗɗo ?” firawna wiyi mo : “oon kay weli ko yoolde e nder ngooɗoo Maayo.” Jibril (JKM) wiyi mo : “mbiɗo yiɗi mbinndanaa-mi ko mbattindi-ɗaa haalde koo tawa ko binndi maa.” Firawna wiyi mo “eey”. Firawna winndani mo ɗuum, totti mo kanko Jibril (JKM). Nde seertunoo e makko tan, yahi, fayi to Muusaa (JKM). Nde o yettii to Annabi Muusaa, o haalani ɗum oon fiyaaku, o wiyi ɗum : “eehey maa Muusaa ! Alla toowɗo oo yamirii ma yo a eggu nokku mo ngon-ɗaa oo”. Annabi Muusaa noddi koreeji mum e leñol mum bani Israayiil-naaɓe, o yamiri ɗum en yo ngeggu, ɓe ngummoo ɗo ɓe ngoni ɗoo ko yaacci.
Eggudu Muusaa e Haaruuna e cuuɗi Israyiilnaaɓe
Nde Annabi Muusaa haalani ɓe yo ɓe eggu, kamɓe Israayiilnaaɓe ɓee fof ɓe ndenndi, ɓe mbaɗi batu cuuɗiingu hakkunde maɓɓe, ɓe nanondiri yo ɓe eggu, ɓe ndenndini kakurteeje maɓɓe e jawɗeele maɓɓe fof, ɓe eggi, ɓe tiindii to leydi Israayiilnaaɓe too. Nde ɓe ummii ɓe pokkiti tan, ɓooytaani, Firawna tini eggudu nduu, o noddi leñol makko e jaagorɗe makko ɓe ndenndi, ɓe mbaɗi batu, ɓe pewji haa ɓe nanondiri yo ɓe ngabbo Muusaa e leñol mum, caggal ɗumɗoon ɓe ngummii kamɓe e jaagorɗe maɓɓe e konu maɓɓe kala, ɓe kaɓɓi pucci maɓɓe, ɓe ƴetti kaɓirɗe maɓɓe fof, ɓe ngabbii Muusaa e koreeji mum, nde tawnoo ɓe jenenaama Muusaa e koreeji mum ko dogɓe. Nde yahi haa juuti, woodi e yimɓe Muusaa ɓee yeccitiiɓe caggal haa ɓe cooynii Firawna e Haamaan ina ngardii jaagorɗe mum en e konuuli mum en, ina ngara. Ɓe mbiyi “eehey maa Muusaa, Firawna e konuuli mum dee ɓadiima en.” Muusaa wiyi ɓe : “eey ? Kono joom am wonndi ko e am, etee maa o feewnu geɗe ɗee”. E oon tuma, tawa ɓe njettiima maayo ngoo, keewal Muusaa en nde ɓe ngeggata ndee, ko ɓe teemedde jeegom ujunere neɗɗo, kono to bannge Firawna en, ɓe ɓuri ɗoon, kono limaaka, kono kadi e daartol Firaawna kala sifaa puccu no wayata, omo jogii heen teemedde joy ujunere edda. Caggal ɗuum Alla toowɗo oo lonngini Muusaa yo fiyi Sawru mum nduu e maayo ngoo. Muusaa lappi sawru mum e dow ndiyam maayo ngoo tan, ɗum wonti leydi njoorndi, ndi ummii ndi ƴuufi dow no haayre nii, ɗum waɗi laabi sappo e ɗiɗi laawol fawaade e cuuɗi maɓɓe ɗii no potnoo ndeen. Suudu fof rewi e laawol mum, eɓe njaha Muusaa ina ardii ɓe, Haaruuna ina heedi caggal maɓɓe eɓe njaha e nder maayo ngoo. Nde ɓe tacci maayo ngoo tan, Firaawna kañum ne e konuuli mum puɗɗii naatde e nder maayo ngoo. Nde ɓe njettii to maayo ngoo fuɗɗii ɗoo tan, ndimaangu Firaawna nguu dartii, ngu salii naatde e nder maayo ngoo, haa Jibril (JKM) yettii mo ina waɗɗii puccu njarlu ngam ɗaminde ndimaangu Firaawna nguu, Jibril fokkiti naati e nder maayo ngoo tan, ndimaangu Firaawna nguu sukki e mum, pucci koniŋkooɓe heddiiɓe ɓee ndewi heen. Ko nii woni konu nguu fof naati e nder maayo ngoo kono ɓe njaɓɓata ko e dow leydi njoorndi e baawɗe Alla, kono ɓeydi suusnude ɓe noon, ko nde ɓe njiyi laabi sappo e ɗiɗ ina ndarii, ɓe ngoni e yahde haa ɓe keɓi hakkunde maayo ngoo, ɓe tinaani ɓe maataani, haa maayo wonti ɗo wonnoo, ndiyam ummorii baŋ yoo baŋ wiyee dow maɓɓe hoo, konuuli ɗii e pucci mum en fof njoolii. Firaawna ina e nder ndiyam ina tampi haa Jibril ari e makko, o sikki oon woni ko e faabaade mo. Jibril yaltini kaayit mo o winndannoo ɗum holli mo, omo yinoo, o janngi, o anndi o woni ko e halkaare, ɗum firti ko nde Jibril ari e makko gadanol ina wonti neɗɗo ndee, haala kaa haalatnoo mo feewde e maccuɗɗo kaa, ko Alla neli ɗum, maccuɗo mo Jibril haalatno oo ko kanko wonnoo. Jooni noon ɗo o woni e nder ndiyam ɗoo omo tampi, o anndii ko kanko malletenoo, kono feere alaa so wonaa boomaade. O yiɗii ruttaade e Alla Muusaa oo, o wiyi e ɗemngal makko battindiingal, “deweteeɗo alaa so wonaa mo Bani Israayiil-naaɓe ngoongɗini oo”. Jibril arti e makko ɗoon wiyi mo “a jaɓantaake hankadi ngam a woofii ko adii ndeeɗoo halkaare.” Alla toowɗo o wiyi e nder Ɓuraana tedduɗo oo “jooni kay a woofii ko adii, etee a laatinooma ko e ɓurɓe bonnude ɓee jeye-ɗaa” simoore Yuunus, kaawise:91. Alla toowɗo o wiyi “hannde kay ma min ndaɗndu ɓalndu maa ngam laatanaade arooɓe caggal maa ɓee kaawise”. Simoore Yuunus, kaawise: 92 Ɗum ko nde ɓe njoolii ndee, hay gooto e maɓɓe yiytaaka kono Alla yaltinii ɓalndu makko ndiyam ɗam, o ɓaggi ɗum e ŋoral maayo ngoo. Ngol ɗoon joolagol Firaawna e yimɓe mum tawi Muusaa e koreeji mum ina ndarii e fonngo maayo ina ndaara ɗum.
Hol ko addani Alla yaltinde ɓalndu Firaawna haa yimɓe njiya ɗum ? Ngam nde Firaawna e yimɓe mum njoolii haa laaɓi etee Bani Israayilnaaɓe ina e fonngo maayo ɓe njiyaani hay gooto e yooliiɓe ɓee ina suppitii walla ina haya e dow ndiyam ɗam, ɓerɗe maɓɓe ñawi ngam sikkitaade Firaawna ko jooliiɗo walla yoolaaki, ko maayɗo walla maayaani, ɗum ina teddi e koye maɓɓe, haa Alla addi bempeƴƴe maayo nduñi Firaawna haa ɓaggi ɗum e ŋoral. Caggal ɗuum, nde yahi haa woni balɗe juutɗe seeɗa, won yahatnooɓe ina takkii ŋoral maayo ngal, haa cooynii omo ɓaggii e ŋoral maayo ngal, ɓe keñii ɓe payi e makko, ɓe tawi ko o maaɗo, etee hay huunde waylaaki e makko, ɓe dogi ɓe kaalani ɗum yimɓe nokku oo. Ndeen ɓeen ngarii ɓe ƴeeŋni mo dow, ɓe ceeki reedu nduu ɓe itti tekteki ɗi ɓe mbaɗi e nder reedu ndu lekki ina wiyee foormol e dow ɓalndu nduu kala, ɓe mbaɗi mo e naange, o yoordi noon, caggal ɗuum, ɓe mahi gooski makko ɓe mbaɗi mo e nder heen, ɓe mooftoyi mo to genaale maɓɓe too. Ko bani Israayiilnaaɓe njenenaa maayde Firaawna. so ɗum ɓennii yimɓe ina poti anndude kala ko ina foofa, so tawii ɗum maayii, tekteki ɗii so ittaama e mum, ɗum ɓuutataa, ko noon yoordata. Banndiraaɓe ko ndeeɗoo wolde Annabi Muusaa sakkitii waɗdude Firaawna. Mbiɗo yaafnoo janngooɓe njaaynde ndee ngam ko mi diwnooɗo ɗeeɗoo kelle, etee ndeeɗoo wolde so araani e daartol Firaawna, daartol ngol tekmat.
Joop Jibril Muusaa
Telefoŋ:(00222) 46 56 51 10 /22 23 13 19


text:
Mooɓtorɗe jama’aare Seedooɓe Yeehova
Ekkite ko laarani mooɓtorɗe amin. Tefe pellel mooɓtorde ngel daayaaki bee mon.
Ko waɗete haa mooɓtorɗe amin?
Seedooɓe Yeehova ɗon mooɓta nde ɗiɗi kala asaweere fuu. (Ibraniŋko’en 10:24, 25) Mooɓtorɗe ɗe maɓitaama ngam yimɓe fuu. Wakkati mooɓtorɗe ɗe, min ɗon ekkita ko woni nder Bibel e noy min kuuwirta ekkitinol maare nder joonde amin.
Nder ɓurna mooɓe amin, heɗitooɓe foti ɓaŋtugo juŋŋgo ngam jaabaago, bana haa jaŋgirde. Mooɓtorɗe ɗon puɗa e timma bee yimre e tornde.
On foti warugo mooɓtorɗe amin koo to on wonaay Ceedoowo Yeehova. Min ɗon ewna koomoy fuu. Walaa ko on njoɓata. Walaa mo ƴamata on ceede.


text:
Kawgel fuku ngenndiije Afrik, joofirii poolgu kippu Sammbi e dow kippuuji ɓurnooɗi yaakoreede. Ɓe kawrunoo e finaal hee ko e Koddiwaar, ɓe ndonkondiri haa waktu oo fof (90h) huuɓi, ɓe ndonkondiri e ɓeyde hee (30h), wattindoraa ko tiiruuji (8-7). Nde tawnoo ko Sammbi ɓuri lootaade hikka, ɓe kawi.
Kawgel fuku ngenndiije Afrik, joofirii poolgu kippu Sammbi e dow kippuuji ɓurnooɗi yaakoreede. Ɓe kawrunoo e finaal hee ko e Koddiwaar, ɓe ndonkondiri haa waktu oo fof (90h) huuɓi, ɓe ndonkondiri e ɓeyde hee (30h), wattindoraa ko tiiruuji (8-7). Nde tawnoo ko Sammbi ɓuri lootaade hikka, ɓe kawi.
Nii woni go’o maɓɓe nawde raay kawgel ngel.
Kippu Sammbi oo noon ina teskaa no feewi e ngelɗoo kawgel. Ko kanko woni hoore goomu mo wonnoo oo, yeeso Gine Ekaatoriyaal e Libi e Senegaal. E nder pottitte tati ɗee, ɓe kawii laabi ɗiɗi, ɓe ndonkondiraa gootol : Ɓe kawii Senegaal (2-1); ɓe ndonkondiri e Libi (2-2), ɓe kawi Gine Ekaatoriyaal (1-0). E nayaɓal pottitte hee ɓe pooli Sudaan (3-0). Kono ɓe mbetti fof ko nde ɓe njaltini Ganaa e feccere joofnirɗe (1-0).
Sammbi fuɗɗii tawtoreede joofnirɗe kawgel ngel ko e hitaande 1974. Ndeen hitaande, ɓe kawi Koddiwaar (1-0) e Ugannda (1-0), kono Misra hawi ɓe (3-1). Ɓe ɓenni daawal dewngal heen ngal, ɓe njaltini Konngo (4-2), kono, e finaal hee, ɓe ndonkondiri e Sayiir (2-2). Nde ɓe mbaɗti, balɗe ɗiɗi caggal ɗuum, Sayiir fiyi ɓe (2-0). Gadanol maɓɓe ndeke moƴƴii, sibu tawtoreede gadanol, yaha haa finaal, weeɓaani.
Ɓe ngarti ko e hitaande 1978, kono ɓe ngoɗɗoyaani. Ɓe kawi Burkinaa (2-0), ɓe ndonkondiri e Niseriyaa (0-0), Ganaa hawi ɓe (2-1). Nii woni ɓe kooti law. Ɓe ngartoyi kadi e hitaande 1982, ɓe kewi galaŋ kiri (woni ɓe ngari tataɓo) caggal nde ɓe piyi Alaseri. Ɓe ngartoyi kadi e hitaande 1986. Ɓe ngaraani 1988, ɓe ngartoyi kadi 1990, ɓe ngoni hoore goomu maɓɓe, kono Niiseriyaa hawi ɓe e feccere joofnirde kawgel ngel, kono ɓe kawi Senegaal e pooɗondiral palaas tataɓo oo. E hitaande 1992 Koddiwaar yaltini ɓe e nayaɓal kawgel ngel (0-1). Ɗee geɗe kala in akollita wonde Sammbi ina waawi fuku hay so tawii duumaaki no feewi.
Ñalnde 27 abriil 1993 musiiba bonɗo yani e kippu fuku Sammbi, tawi ina tiindii Senegaal ngam kawgel tawteregol joofnirde fuku winndere 1994: Abiyoŋ jolnunooɗo kippu oo yani e nder geec, yimɓe 30 wonnooɓe heen ɓee kala, kam e yimɓe laana kaa kala, mboomii heen. Fettooɓe bal 18 kam e kippu bal rewɓe leydi ndii, hay gooto heen fiɗɗaani nofru.
Wonti ko maa leydi ndii taftoo kippu keso. Oon kippu keso tawtoraama joofnirɗe kawgel ngel e hitaande 1994. O ari hoore goomu mo o wonnoo oo (ɓe ndonkondiri e Sieraa Leon (0-0), ɓe kawi Koddiwaar (1-0). Ɓe kawri e Senegaal e nayaɓal, ɓe piyi ɗum (1-0), ɓe piyi Mali e feccere joofnirɗe (4-0), ɓe kawri e Niiseriyaa e finaal, ɓee kawi ɓe (2-1). Ko to Tuunus wonnoo. E hitaande 1996, ɓe koonii kadi e goomu maɓɓe (Ɓe piyi burkinaa (5-1) ; ɓe piyi Sieraa Leon (4-0), ɓe tehondiri e Alaseri (0-0)). E nayaɓal joofnirɗe kawgel ngel ɓe liɓi Misra (3-1), kono Tuunus fiyi ɓe e feccere joofnirɗe (4-2), kono tan ɓe ngari tataɓo, sibu ɓe kawii Ganaa (1-0).
Tuggi 1998 haa 2006, Sammbi taƴtaani daawal gadanal ngal. E pottital 2010 ɓe ngoni hoore goomu maɓɓe, ɓe kawri e Niiseriyaa e nayaɓal, kono ɓe kawaa.
E hitaande 2001, karaŋ tataɓo joɗɗinaa wonande kawgel ngel. Karaŋ kaŋŋe peewnaaɗo to Itaali. Tuggi nde kawgel sosaa feewde jooni ko nii pooɗondiral karaŋeeje ɗee njahri :
Hawɓe e pottitte pooɗondiral karaŋ Abdel Asiis Abdalla Saalem :1957 à 1978
Gaanaa : 1963, 1965, 1978
Misra : – 1957, 1959
Konngo : – 1968, 1974
Ecopi : – 1962
Sudaan : – 1970
Konngo : – 1972
Maruk : – 1976
Hawɓe e pottitte pooɗondiral karaŋ Ngootaagu Afrik : 1980 à 2000:
Kamaruun : – 1984, 1988, 2000
Niiseriyaa : – 1980, 1994
Misra : – 1986, 1998
Ganaa : – 1982
Alaseri : – 1990
Koddiwaar : – 1992
Afrik worgo : – 1996
Hawɓe e pottitte pooɗondiral karaŋ Ngootaagu Afrik : gila 2002
Misra : – 2006, 2008, 2010
Kamaruun : – 2002
Tuunus : – 2004
Sammbi : – 2012
No foti laabi tawtoraa kawgel ngel
Laabi Leydi
22 Misra
19 Koddiwaar
18 Ganaa
16 Kamaruun
Niiseriyaa
15 RD Konngo
Tuunus
Sammbi
14 Alaseri
Maruk
12 Senegaal
10 Gine
8 Burkinaa
Ecopi
Sudaan
7 Afrik worgo
Mali
6 Rippoobilik Konngo
Togo
Angolaa
5 Kenyaa
Ugannda
Gabon
4 Mosammbik
3 Beniŋ
Libi
2 Liberiyaa
Malawi
Namibi
Siera Leon
Simmbabuwe
1 Botswaana
Gine Ekaatoriyaal
Moris
Ruwannda
Tansaani
Niiseer
0 Komoor
Jibuti
Eritere
Gine Bisaaw
Lesoto
Madagaskaar
Muritani
Somaali
Swaziland
Tchad
- Ɓurɓe heewde ko mballini
Bituuji Fettooɓe
18 Samuel Eto’o
14 Laurent Pokou
13 Rashidi Yekini
12 Hassan El-Shazly
11 Hossam Hassan, Patrick Mboma
10 Didier Drogba, Kalusha Bwalya, Pierre Ndaye Mulamba, Francileudo Santos, Joel Tiéhi, Mengistu Worku
9 Abdoulaye Traoré
8 Pascal Feindouno, Wilberforce Kwadwo Mfum, Ahmed Hassan,
7 Taher Abouzaid, Ali Abugreisha, Benni McCarthy, Roger Milla, Jay-Jay Okocha, Frédéric Kanouté
- Teskooji
• Ko Sayiir tan e hitaande 1974, e Niiseriyaa, 1994, e Kamaruun e hitaande 2002 e Tuunus e hitaande 2004 ndañi hawde CAN e tawtoreede kadi Kawgel fuku winndere.
• Kono, ko luulndii ɗum, Maruk e hitaande 1970 e 1994, Kamaruun e hitaande 1994, e Niiseriyaa e 1998 e Afrik worgo e hitaande 2010 ndañi tawtoreede kawgel fuku winndere kono luutaa CAN.
• Denndaangal kippuuji Afrik meeɗɗi tawtoreede kawgel fuku winndere (gila 1934) meeɗii nawde raay e CAN, haa heddii Anngolaa e Senegaal e Togo.


text:
Ina heewi e nder renndo juulɓe, neɗɗo mo Alla rokki kattanɗe yiyde mbirniindi, tijjaade ko arata, fewjande renndo ɓure mum, heewi siforeede ko waliyyu. So tawii Manndelaa wonaa waliyyu Alla kam, eɗen mbaawi wiyde ko o waliyyu to bannge politigi.
Manndelaa walla Madibaa (wonande koreeji makko) jeyaa ko e leñol xhossa en, galle laamotooɗo, kono baaba makko sankiima law (1927), amo yahra e duuɓi jeenay, mawɗo galle Thembus en (ko e oon galle o limtetenoo) nehi mo, sabu ina jooɗtoranoo ko so sahaa mum yontii, amo fotnoo jooɗaade e jappere ndee, no yoga e ɓiɓɓe garmeeji keewi wattinde. Sabu tijjaade ɗuum, koreeji makko toɗɗanii mo debbo mo o foti resoyde, ɗum fof ina gasa ko e peeje no hebliraa mbele omo roondoo lefol ngol o jooɗoo.
Ina heewi e nder renndo juulɓe, neɗɗo mo Alla rokki kattanɗe yiyde mbirniindi, tijjaade ko arata, fewjande renndo ɓure mum, heewi siforeede ko waliyyu. So tawii Manndelaa wonaa waliyyu Alla kam, eɗen mbaawi wiyde ko o waliyyu to bannge politigi.
Manndelaa walla Madibaa (wonande koreeji makko) jeyaa ko e leñol xhossa en, galle laamotooɗo, kono baaba makko sankiima law (1927), amo yahra e duuɓi jeenay, mawɗo galle Thembus en (ko e oon galle o limtetenoo) nehi mo, sabu ina jooɗtoranoo ko so sahaa mum yontii, amo fotnoo jooɗaade e jappere ndee, no yoga e ɓiɓɓe garmeeji keewi wattinde. Sabu tijjaade ɗuum, koreeji makko toɗɗanii mo debbo mo o foti resoyde, ɗum fof ina gasa ko e peeje no hebliraa mbele omo roondoo lefol ngol o jooɗoo.
Kono Manndelaa wonaa ɗum suɓtii e nguurndam mum, sabu o felliti ko dogde tawi amo luurdi e nehnooɗo mo oo, o fayi wuro wiyeteengo Johanesburg, wuro mawngo, tappamaawo, ngam jokkoyde jaŋde makko rowrowre, ɗum addani mo yiyde tawi wonaa e nanɗe tan, nguurndam caɗtuɗam ɗam ɓesngu Afirik worgo wuuri e tiimaandi raneeɓe. So tawii leñamleñaagu e nder Afirik worgo fuɗɗodii ko e tiimaandi Enngele en e uujo tuubakooɓe ummoriiɓe « Hollande » ko ɓuri lollirde hannde, ko lolliri « Apartheid » koo, sompaa tigi rigi ko e hitaande 1948.
Apartheid noon foti faamreede ko dawrugol politigi pawingol e paltoor leƴƴi, ɗum firti ko seerndude raneeɓe e leƴƴi keddiiɗi ɗii (ɗum woni ɓaleeɓe, jilluɓe, eñnjee en ekn…) tawa ko ceerundal e denndaangal fannuuji nguurndam renndo : koɗorɗe, duɗe e jaŋde, daabaaji jolngo, restoraaji, nokkuuji pijirlooji ekn… E raɓɓinaade tan Apartheid ko tippudi laamu, ndi « National Party », parti laaminooɗo e oon sahaa darnunoo tawi woni faandaare mum ko fawde leñol raneeɓe ɓee e dow leƴƴi keddiiɗi ɗii, teeŋti noon e ɓaleeɓe sabu hiisaaɓe raneeɓe ɓee ɓuri heddiiɓe ɓee (ndimaagu, ƴiiƴam e iwdi) e fawaade e ɗum noon, Parti oo miijii ko mahde leydi tawa ko e faltaade leƴƴi mum mbaasa naatnaatondirde, mbaasa jillondirde to bannge dewle hay nehdi mum en waasa wonde ngootiri.
Ko ndii ɗoon tippudi A.N.C. yeeytii haɓaade haa firta ɗum gila nde sosaa e fuɗɗoode teeminannde 19, e gardagol Albert Luthuli. Ko e kitaale garaangal Manndelaa e wuro Johanesburg addani mo jotondiral e ANC e jiytondiral makko e hoohooɓe oon parti ko wayi no Walter Sisulu (ko ceerno makko to bannge politigi), Olivier Tambo ekn… Jeyeede mo e ndeen fedde addani mo halfineede juɓɓingol sukaaɓe tawi amo jokki jaŋde makko ngam wonde awokaa. Nde o yettii oon martaba, kanko e Olivier Tambo ɓe udditi kabinee awokaaji e nder wuro Johamesburg tawi ɓuri wonde faandaare maɓɓe heen ko hol no ɓe mballirta kala tooñaaɓe, e yooltude hakkeeji mum en e nder ñaawirɗe. Nii woni haŋkati e jolii e laana ANC, darnde makko, coftal makko, yarlitaare makko addanii mo halfineede golle keewɗe, ina jeyaa heen e hitaande 1952, ardaade ANC to diwaan Transval (nokku iwdi makko). Ko teskini e oon yonta fof, dawrugol ANC ko dawrugol jamyamol (Manndelaa ina gongɗinnoo dawrugol GANNDI to Inndo) , ndaartowol nanondiral ngam haa ɓaleeɓe keɓa hakkeeji mum en timmuɗi, wontude ɓiɓɓe leydi no raneeɓe ɓee nii. Eɗen poti teskaade gardiiɗo fedde ndee, hono Albert Luthuli heɓiini njeenaari e hitaande 1961, ceedtotoondi wonde ko o neɗɗo jamyamo, ko noon ne kadi Madibaa heɓri hono ndiin njeenaari e hitaande 2013, kaŋko e Ferederik Deklerk (hol no waaɓe nii mbaawi siforeede ko terorist en ?). Kono, ndeen darnde alaa ko ɓeydi to bannge laamu raneeɓe ɓee, so wonaa ɓeydaade jartodinde e tabitingol dawrugol paltoor e nder leydi ndii, e huccinde loruuji caɗtuɗi feewde e luulndiiɓe ngool dawrugol : yeru ɗuum ko warngo Shaperville e hitaande 1961.
Caggal warngo Shaperville, hoohooɓe ANC tafi catal konu e nder fedde hee, inniri ɗum «Umkhuntu Sizwe », Madibaa ardinaa ngal catal, o feri, o yilloyii leyɗeele Afirik ummaninooɗe foɗanaade jeytaare mum en, ko wayi no Tansanii, Keniya, Alaseri ekn…, ko to Alaseri nii o ɓuri huuñitaade peeje konuyaŋkooje sabu o tawi ɓeen ko ina ummini fiyannde ndimaagu. Nde o arti e Afrik worgo ngam fuɗɗaade yuɓɓinde hare ndee (bonnude won e nokkuuji e kuutorɗe Apartheid), ɓooytaani kaŋko e yoga e hoohooɓe ANC ɓe nanngaa, ɓe ñaawaa e hitaande 1964 e ñaawoore mawnde lollirnde ñaawoore « Rivonia ». Ko e ndeen ñaawoore laaɓtani yimɓe fof to fiɓnde Madibaa tolnii e pellital mum e haɓde e laamu paltoor, sibu ko ndeen o wiynoo « miɗo heɓanii waasde nguurndam am ngam yettaade ndeen yiɗde so ina jojji. » Ɗum waɗi kasoo mo dummbanoo oo wonti ko duɗal jaaɓi haaɗtirde, sabu kala gaddaaɗo toon, so jotondirii e makko, Alla wallii ɗum ɗaccitaama ɓeydotoo ko suusde e saasde e yarlitanaade hare ndimaagu. Hay halfinanooɓe yo ndeen mo, o honi ɓerɗe mum en, njiɗi mo, korsini mo, won heen ngontani mo hay jokkorɗe hakkunde makko e galle makko e yiɗɓe makko. Ko e kasoo o woni, kono ɓernde makko woni ko boowal etee hay dummbuɓe mo ɓee ina laaɓaa ko kala ko o nanondiraaka e kasoo hee, wonaa ko waawi siyde boowal. Peeje fof ɓe mbaɗii mbele amo jebbiloo o woppa hare ndee, mbele amo yaafee o woppee, kono o jaɓaani so wonaa tawa amo woppidee eɓe o nanngidanoo ɓee, kadi dawrugol paltoor mumtee e nder “Afrique du Sud”. Ko laaɓi en tan, hay so tawii en ndewindaaki silsil kaaldigal hakkunde Manndelaa e e Ferderik De klerk, ɗo wattan fof ko yiɗde makko ndee laatii.
Ko ñande 11 febiriyee 1990, ko ñalawma mawɗo e nder winndere hee kala sabu ko ñalnde heen Manndelaa woppitaa, kañum e hoohooɓe woɗɓe ɓe nanngidanoo. Nii woni mbeɗu daartol leydi ndi woni e yirlaade no yaawri : hiisetenooɓe ko ownooɓe ngonti haaldiiɓe e diisnondirteeɓe, geɗe ɓurɗe himmande ANC ngoni e ummaneede (ɗoofgol calɗi laamu paltoor, jaɓondiral yuɓɓinde woote, “gooto fof dardoo e daande mum” (un homme, une voix), lelnugol feere beldital hakkunde leƴƴi, “vérité et reconciliation” (goonga tawo yoo feeñ, caggal ɗum beldital) …). Ko caggal ɗumɗoo kala Manndelaa werlii wulaango feewde e ANC e ɓaleeɓe jogitinooɓe ɓee yo njoɗɗin njogitaaje mum en haa laaɓana raneeɓe ɓee wonde so tawii njiylii haŋkadi ko jam, ko kamɓe ɓee ɓuri yiɗde jam, tawde wonii ko kamɓe ɓuri heewde, ko kamɓe kaɗaa, ɗawaa, lorlaa, (“puniiɗo noon ajjoto”). Ngol laawol ngol o suɓtii holliri e yeeso aduna oo kala ko feere hesere fotnde huutoreede ngam ñawndude caɗeele ngenndi : kaaldigal ngam ɗaɓɓugol nanondiral hakkunde luurdunooɓe ina kaɓa, ñawndirde bonanndeeji mawɗi, yiilaade maslahaa tawa ina feeñnina tawo goonga cakkiiɗo oo. Ndeeɗoo feere wontanii aduna oo kala winndannde, kala yiɗɓe jam e deeƴre e nder renndo mum en ko ɗum njiɗi huutoraade (yeru Maruk ekn..) hay so tawii won jattiniiɓe tawo sabu yiɗde tiɗɗude goonga (yeru Muritani).
Ko e nder ngooɗoo weeyo heso, wooteeji njuɓɓinaa Afirik bannge worgo e hitaande 1994, Manndelaa fooli heen sabu 62,2 % e ɓesngu he wootanii mo, o fiilaa o arditii leydi ndi, o ruttii o naatni e nder gowarnamaa makko raneeɓe, ko wayno Ferederik Declerk jeyaa ko e sukkuɓe mo, jiidaani o halfini e won e maɓɓe ceŋɗe kimmuɗe e nder dowla o. Alla wallimo e nder daawal duuɓi joy, o golli heen ko Alla haaji, hay so tawii o ñawndanaani ɓesngu ngu caɗeele mum kala (heege, basal, ngenam lesaagu, ñabbuuli..) o rokkitii ɗum en kam neɗɗaagu mum en, ndimaagu mum en e potal e leƴƴi keddiiɗi ɗi. O yondinii e joɗnde makko duuɓi joy e jappeere hee, o ɗaldi goɗɗo, o heeranii fiyakuuji goɗɗi e nder winndere ndee, ko wayi no dogde e maslahaaji e won e leyɗeele e haɓaade ñawu mbonngu mbaangu no SIDA e nder leydi hee e fiyakuuji goɗɗi to bannge renndo haa nde o ruttii e joom makko.
Hannde daande ko wootere, wonde ko hono Manndelaa woodaani, so tawii haalpulaar en ina mbiya “gilli kawri ko e ndiyam”, eɗen mbaawi wide enen ne wonde “giɗli kawri ko e Manndelaa ”, sabu jiiɗo ngo giƴƴaango e janayse makko nawtat laamu to ALLA ; Ko winndere ndee kala renndi to Johannesburg: fotde teemedere laamiiɓe leydi tawi ɓurnooɗe heen salaade mo, wallittunooɓe laamu Apartheid, ngoni koye (Amerik, Angalteer, Almaañ ekn…) limtannooɓe mo e “terrorist en”, leyɗeele Afrik, Amerik worgo, Asii, leyɗeele aarabeeɓe, hoohooɓe pinal, naalaŋkooɓe, ardiiɓe jamaaji e egilisaaji, ardiiɓe cofte ɓalli, laamɓe moƴƴuɓe e laamɓe jaasɓe, gooto heen fof ina wiya Madibaa ko mo mum; Isra’iila tan woni ko tawaaka, ɗum ne haawnaaki waɗde alaa ko ŋakki ! Ko mbaɗtu-ɗen hakkillaaji koo, e ko nanɗe men ngaddani en ko adii ɗum (hay so tawi ko cetta kunal e goodal winndere ndee), hoohooɓe politigi heewɓe mbirtiima, ɓennii (Ganndii en, Abraham Lincoln en, Naseer en, Martin Luther King en, Patrice Lumumba en…….) alaa e mum en dañɗo yiɗdeede e yimɓe fof, e nanondiral kuuɓnungal. Ko ɗum waɗi so en mbiyii “KO Manndelaa KO KO KAAWIS” en njuumaani.
Gelaajo


text:
Jalog (dialogue) jeyaa, gila Abdel Asiis heɓti laamu, ko e konnguɗi ɓurɗi lollude e leydi men hee, hay so tawii noon, ko ngol konngol ɓooyngol huutoreede, gila e dille politik cuuɗiiɗe e kitaaɗe 70, walla e dille elewaaji e kitaale 72-73, nde elewaaji inniri Mammadu Alasan Bah (hooreejo PLEJ) “Jalog”, nde tawnoo ko ngool konngol o yooɓinoo ngam haaldude e mum en e caɗeele mum en, tawi omo woni kalifu jaŋde leydi ndii. Caggal ɗuum ngol seeraani e huutoreede e kala sahaa nde caɗeele peeñi hakkunde gollodiiɓe walla hoɗdiiɓe, nde tawnoo, ɗo yahaa artaa fof ko kayre ruttantee. E laamu Abdel Asiis, ngol wonti coccorgal laamiiɓe e luundiiɓe, nde tawnoo, gila kuudetaa 2008, caɗeele ko kuɓtodinɗe. Min nduttanoo on e majji, hade min artude e kaaldigal cakkitiingal ngal.
Kaaldigal ngenndi walla tuubankoore wii « Dialogue National » ko konngol ɓurngol raadteede e ɗiiɗoo duuɓi kala, walla nii mbiyen ngol ɓuri huutoreede ko gila Abdul Ajiiju folli laamu Siidi wul Sheek Abdallaahi e hitaande 2008. Nde wonde o tottaaka laamu, o heɓri ko doole makko tawi o ɓaari ko e konu, hay so tawii ɓesngu leydi ndii jaɓaani no o ardi nii etee dartiima hakke doole mum (tafgol maalde lollirnde FNDD daraniiɓe daɗndude demokarasii e nder leydi hee), yimɓe mbattini tan ko hortaade wonti maslahaa ina yiylee hol no yimɓe njaltirta e nduu iñcuru. Ɗum addani dental leyɗe winndere ndee nootitaade e men ngam yiylaade maslahaa hakkunde gollotooɓe politigi e nder leydi hee, ko ɗum jibini nanondiral Ndakaaru.
Nanondiral Ndakaaru
Nanondiral Ndakaaru ko feere sakkitanoonde e ballondiral e dental leyɗeele winndere ndee mbele maslahaa ina dañee hakkunde soldateeɓe follunooɓe laamu Siidi wul Sheekh Abdallaahi, e luulndo yuɓɓunoongo e FNDD e Siidi wul Sheek e hoore mum baɗanooɗo e kasoo. Maslaha oo ko e geɗe tati tuugii : 1. Kuudetaa ko huunde harminaande e nder Afirik, ɗum noon ko Abdul Ajiiju waɗi koo ko yaɓɓude laawol, o foti ko woppude laamu. 2. Siidi wul Seek ko maa jaɓa wonde yaafiima laamu nde ƴeewee hol lomtotooɗo ɗum. 3. Hol no wooteeji njuɓɓinirtee ngam suɓaade laamɗo leydi keso, tawa yuɓɓinta ɗum ko Guwornama dentinɗo luurduɓe ɓee. Ina jokkii e ɗee geɗe tati, geɗe goɗɗe kimmuɗe ko wayi no : Goomu militeer en pollunoongu laamu nguu ina foti fuseede, caggal wooteeji ɗii, baawɗo laamaade fof foti ko jokkude kaaldigal hakkunde gollotooɓe politigi ɓee e kala ko jotondiri e geɗe dowrowe ƴetteteeɗe e nder leydi hee ngam tabitinde deeyre e nder mayri .
Hol winndannde nde poottaten e ngaalɗo nanndiral ?
– Wondee Dental leyɗeele winndere ndee “jinnganii” Abdel Ajiiju walla kam njebbilaniima mo ; – FNDD yaawii hortaade e hare mum feewde e Abdel Asiis; – Jamfiiɗo waɗi kuudetaa jommbaani so nanondiraama ne, jamfoto; – kono kadi, ko ngol laawol gadanol militeeruuji mbaɗi kuudetaa ɗum ƴaggiri ɗum en.
Refti e ngal nanndiral tan ko Abdel Asiis yuɓɓinii wooteeji mum no weliraa, jooɗtii e jappeere mum nde o dirtaano nii, kala ko yowitinoo e ko o huninoo e nanndiral hee o ƴaaŋaani ɗum nii, wonti nii ko ciftinɗomo ɗum fof, o wiyata ɗum ko “yo fay Ndakaaru”.
Kaaldigal ngenndi hitaande 2011
Caggal duuɓi ɗiɗi jooɗagol Abdel Asiis e jappeere ndee, o heɓii hoonaade e leydi hee kala, sabu ɗamamuya o naatni e ɓerɗe yimɓe hee wonde : ko o laamɗo miskineeɓe, ko o kaɓotooɗo wujjooɓe jawdi laamu, ko o daraniiɗo ñawndude caɗeele leƴƴi ɓaleeɓe nguurnoo e duuɓi ɓennuɗi ɗii ekn… Kono law kunaali makko ngontani ɓesngu ngu “ɓiɓɓe naange”, miskinaagu ɓeydii doonaade, nguykaaji jawdi laamu ŋabbi haa keɓi leŋeema nduttorii ɗoon, Moritani ɓeydii faaɗirde ɓaleeɓe e kala ɗawanooɓe. Kaaɗoon ngonka yantondiri e iiñcuru jolndu e nder yoga e leyɗeele aarabeeɓe ko lolliri “demminaare aarabeeɓe”, ɗum jibini faayre e hakkillaaji yoga e laamɓe aarabeeɓe, jiidaani noon e baawnugol leyɗeele hirnaange wonde njokkirta ballal mum en makko tan ko tawa “amo jaɓa haaldude e luulndo makko, o maslondira e mum”; hay so tawii nii wonaa giɗli maɓɓe tolnii ɗoon e luulndo Muritani, eɓe njiɗi kam deeyre leydi ndii ngam daɗndude kaake maɓɓe. Ina hasii tawa ko ɗeen geɗe fof caabii noddaango Abdel Asiis feewde e luulndo ngoo ngam yiɗde haaltideede.
E nder ngaal kaaldigal, luulndo ngoo fof yahdaani heen, hay so tawii e oon sahaa e ngo yuɓɓidnoo e nder ko lollirnoo C.O.D. Saliiɓe yahde ɓe kujjinorii ko jamfa Abdel Asiis e nanndiral Ndakaaru, ko ɗum waɗi ɓe njiɗi tawo ko nanondireede loowdi kaaldigal ngal, e gaddaneede kala ko nanondiraa maa siyne. Ko ɓurnoo himmande ɓe ko wooteeji keborɗi yuɓɓineede ɗii yo laaɓtu, laamu wona njambureewu. Heddiiɓe ɓee (fotde partiiji tati), kañum en fof e yenaneede ko saliiɓe ɓee kaali heen koo fof ko goonga, kono sabu nafoore maɓɓe e jiyɗe maɓɓe keeriiɗe, ɓe njaɓi kaaldigal e laamu haa ɗum saabii won memtagol Doosgal leydi ndii e won e kuule jowitiiɗe e wooteeji. Kono caggal kaaldigal ngal, haaldoyanooɓe ɓee njahi wooteeji (heddiiɓe ɓee ko geddi) mbattini ko wiyde “Abdel Asiis jamfiimaa ɗum en, siynaani ko ɓe nanondirnoo, etee ɗiiɗoo wooteeji fof ɓuri waasde laaɓtude”.
Caggal ngalɗoo kaaldigal, alaa ko waylii e ngonka politigi, iñcuru ina jokki doonaade to bannge faggudu e renndo, ɓesngu fuɗɗiima haaɓde e ɗamtinaade moƴƴere ummoraade e laamu Abdel Asiis, kono, e nder haala laamu nguu, Muritani woni ko e “aljanna” hay so tawii noon e ngolɗoo laawol kadi, gila e darorɗe hitaande maaynde ndee, o noddii kadi luulndo ngoo e kaaldigal walla kam o hollitii keɓagol makko e yiɗde haaltideede, o toɗɗaniima ɗum hoolaaɓe makko. Nii woni kaaldigal ngenndi tataɓal yaaɓanaa.
«Kaaldigal ngenndi ngal aldaa e ɗawre » e wiide laamu ngu.
Ko ɓuri teskinde e ngolɗoo laawol ko yiɗde hollirde ɓe wonde ngolɗoo laawol ko goonga e maɓɓe eɓe njiɗi haaldeede. Nii woni ɓe njokkondiri e maalde FNDU e lulndooji keddiiɗi ɗii, ɓe keɓii nii wiyde ko kaaldigal ngal alaa faddoode, kala toɓɓere nde luulndo ngoo addi eɓe keɓanii ɗum, ɓe ɗaɓɓiri FNDU yo yettin ɓe miijo mum e geɗe ɗe yiɗi haaldeede ɗee. FNDU lelni kaayit mum tonnguɗo, e ko ɓuri himmude, toɓɓe garooje ɗe : ko yowitii e laaɓal wooteeji e jaamburagal Aministarasiyoŋ, wellitaare ɓesngu e jaaynde, ñawndugol iñcuru to bannge faggudu e renndo, juurnitagol caɗeele hakkunde leƴƴi e kaɓagol njiyaagu ekn… ɓe padti jaabawol laamu, mbele ko hawraa fof ina wona ndaɗɗudi kaaldigal. Jaabawol ronkaa yo ummoro to maɓɓe, taara-yirloo oo juuti : “maa min njaabo, alaa min njaabtaaki, ngaree tan kaalden”. Kono ina teskaa ko ɓe kaalata yiɗde haaldeede koo fof, eɓe liggoo les ngam feccude FNDU mbele eɓe corta won heen partiiji, so ɓe teelɗinii jattiniiɓe ɓee, ɓe njuɓɓina kaaldigal maɓɓe hakkunde maɓɓe e ɓe ɓe labii.
Raɓɓiɗinde haala tan, e nder lewru suliyee, tawi ɓe keɓii yenaneede wonde partiiji ɗiɗi e nder tanndalde wiyeteende CUPAD (APP e WIAM) maa njahdu e maɓɓe, ɓe noddi batu kaaldigal ngal, kono nde wonde ɓe keɓaani tawo heɓde won e partiiji FNDU, kadi ɓe cuwaa ɗamtinaade tawo, ɓe paɓɓi kaaldigal ngal haa “heddiiɓe ɓee ngara sabu hay gooto ɗawetaake”.
Daawal ɗimmal loowaa ngam yiɗde wonande laamu nguu, samminde woɗɓe mbele ina tawta ɓe hay so tawii eɓe keddii e yiɗde heñnjude FNDU e hollirde ɗum wonde eɓe njiɗi haaldeede. Ñande 29 settamburu, e nder najoore yimɓe fof, nani wonde “kaaldigal ngenndi ngal aldaa e ɗawre” ina foti daɗɗude e gardagol Abdel Asiis. Nii woni “kaaldigal ngenndi” nayaɓal jooɗiima tawtoreede UPR (parti laamu), CUPAD (Bodiel e Mesuud kono jaadiiɗo maɓɓe Sawaab jaɓaani yahde) e gorwoccol partiiji ɗi goodal mum en teskanooka (keewal kore). Ko hesɗi haawnii seeɗa ko parti biyeteeɗo FPC e gardagol Sammba Caam mo laamu jaɓaano heɓtinde bismaama e diisnondiral hee. Hol ko addi ɗum ko kumpa tawo.
Caggal yontere kaaldigal tawi tawtoraaɓe gooto heen fof na ardi e ngoƴa mum : ɗawre ɓaleeɓe e caɗeele warngooji ɗi ñawndaaka, njiyaagu, pusgol suudu Senaa, ɓeydugol duuɓi jamirɗi pooɗanagol jappeere laamu ekn…. haa UPR naatni heen ko “jooɗtoranooka” wonande taawtoraaɓe kaaldigal ngal, ko “bettaani” wonande saliiɓe tawtoreede ɓee. Ko hol ɗuum ? Ɗaɓɓaande ittugol e Doosgal leydi hee haɗiinde wonnoonde heen ndee, wonde laamotooɗo leydi waawa diwde daawe ɗiɗi (manndaaji 2) ɗe ndiwataa duuɓi sappo. Coow fuɗɗii, tawtoranooɓe ɓee fof conki, fewjidanooɓe batu nguu e koye mum en mbiyi ”ɗum alanoo e ginol golle kaaldigal ngal”. Ɗo rewanoo fof ɗum ɗoon kam ƴaggi, lajal batuuji ɗii dirtinaa fotde laabi ɗiɗi, caggal balɗe noogaas pawɗe ɓe pelliti addude tonngol ko hawraa e kaaldigal hee, ñalnde 18 oktoobar e gardagol Abdel Asiis.
Ko teski-ɗen e kaayit kawraaɗo e kaaldigal hee tan ko : ko pusgol suudu Senaa, compugol diisooji diwanuuji, juɓɓingol wooteeji meeri e asammbelee ko adii nde lajal majji timmata, baylugol raay e jimol ngenndi ekn.., geɗe ɗe Abdel Asiis yooɓinoo e ko feeñi, kono ko heddi koo fof (potnooɗe wonde geɗe gorwore), ɓe kawri heen tan ko haalaluuji kuuftidinɗi maa wonii ko geɗe nanondiranooɗe walla kam alaa feere hollitaa e nanondiral maɓɓe hol no ɗum foti siynireede, yeru ko wayi no : taccinanooɓe ɓe ngartaano teeŋti noon wonɓe Maali, waranooɓe ɓe haala mum en haalaka tawo, laaɓal potngal naatneede e wooteeji, iñcuru to bannge faggudu e renndo, ngootaagu ngenndi e ñawndugol ɗawgol won yimɓe e fiyakuuji leydi ndii, newnande ɓesngu Muritani binndital e keɓgol kaayitaaji, wellitaare miijo e haala e njuɓɓudi, jaŋde e laawɗingol ɗemɗe ngenndiije ko wonaa Arab tan ekn… Kono, ko ɓeydi kadi herƴinde nanondiral maɓɓe, ko fedde APP geddude joofnirde batu nguu, salii siifde nanondiral ngal.
Konngol Abdel Asiis e joofnirde batu nguu nanngi yimɓe kaawis, sabu jooɗtoranoo ko “luurduɓe” so nanondirii welemma ina foti feeñde e banngeeji kala, kono Abdel Asiis ardi ko mallude won e haaldiiɓe mum, wiyde wonde ɓeen njiɗnoo waylirde won e kuule doosgal leydi ko sabu “nafoore mum en heeriinde” walla jagge suudu Senaa calorii pusgol suudu nduu ko “nafooje mum en keertiiɗe” kono ƴeewaani ko woni nafoore leydi ndii. O jokki heen wonde kanko, wiyeede mo wonde ko o “jiɗɗo waylude doosgal leydi ngam ɗaɓɓude laamtagol daawal tataɓal” ko fenaande, ɗum woni tan ko e ” hakkille luulndo”. O wiyi, sinno omo yiɗnoo ɗuum, o yiyaani ko ine falooo heen. O wiyi « mi hersaani, mi hulaani ñaagade yo doosgal leydi wayle mbele miɗo heddoo e laamu, sabu nii mi waylii doosgal ngal laabi ɗiɗi caggal nde mbaɗ-mi kuudetaaji »… So mawɗo hucciti e yimɓe, e aduna oo kala, ina wiya « mi hersaani mi hulaani » yaɓɓirde doosgal leydi kuudetaaji, oon, miijo darnude Dowla tuugiiɗo e demokarasii e nuunɗal ina woɗɗi ɗum tawo. Ina laaɓani en tan ko Abdel Asiis yiylotonoo koo, wonaa ɗum woni ko nanondiraa koo, wayi tan ko no boy garnooɗo les jaaɓi yiɗde sammude jaaɓe, o diwi laabi keewɗi o roŋki yettaade jaaɓe ɗee, o ruttii o wii “alaa ko neɗɗo ñallinta ɗoo hoore mum sabu ɗee jaaɓe ɗe cuwaa ɓenndude tawo”. O ruttii o holliti yimɓe “dariiɓe ina ndillina leydi ndii” (wiyooɓe wonde ko o jiɗɗo laamtaade) omo reentina ɗum en e haalaluuji mum en carooji ɗii “sabu laamu jaɓataa ɗum”, etee, ma o ƴettan joom mum en kuuge kiisɗe (waɗde luulndiiɓe ndado-ɗee).
Winndannde nde mbaaw-ɗen foottude e ngalɗoo kaaldigal ko ngal waawi wonde fof, ngal wonaa kam “kaaldigal ngenndi ngal aldaa e ɗawre” no yeeyniraa nii, sabu tawtoraa heen tan ko lannda Abdel Asiis e wallidiiɓe mum (so wonaa APP e FPC)… Kaaldigal goonganteewal noon tawa ko faanditaa heen ko memtaade doosgal leydi ina foti mooɓde gollotooɓe politigi kala. Ko foti no Doosgal leydi foti ko teddineede, reenee waasa nanngireede koye peɗeeli.
Kono ina laaɓi en kadi wonde yiɗde UPR e mawɗo mum (hay so yeddii ɗum ne) memtaade doosgal e fannu ballitoowo Abdel Asiis ruttaade e laamu gallii, woni sabaabu mum kadi ko calagol teeŋtungol tawtoraaɓe batu nguu, hay won heen e wallidiiɓe makko, ɗum saabii deestagol Abdel Asiis e moojobere nde o heblatnoo ndee.
En njiyaani kadi jojjugol yuɓɓinde “Referendum” (diiso ɓesngu) ngam ɗaɓɓirde yimɓe baylugol raay e jimol ngenndi walla geɗe goɗɗe kuyfiɗɗe baaɗe noon. Ko waawi heen wonde fof, ɓesngu nguu ina foti jeertaade no moƴƴi, waasa huutoreede e ko wonaa nafoore mum.
Gelaajo


text:
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Eɗen poti jaarde oo musiɗɗo e gollal ngal o waɗi ngal, sabu weeɓaani, tee ndee wolde wontaa maay e hakkillaaji yimɓe. Miɗo sikki oo film waɗiraa ko haa muñnita, waajoo, seernda, juumtina juumnooɓe, welditina haɓnooɓe : ko ɗum addani en jokkondirde e makko ngam o haala mbinnden :
l Fooyre :holi aan ? aafich
Jibiriiru : mbiyetee-mi ko jibiriiru Jaw. Njibinaa-mi ko e hitaande 1981 to Ɓoggee. Naat-mi ekkol ko Ɓoggee haa kolees e lisee. Mi janngii Nuwaadibu e hitaande am nayaɓere, caggal ɗuum ngar-mi Nuwaasoot ndañ-mi bakkaa ko 2006. Njanngoy-mi duɗal jaaɓi haaɗtirde Ndar Senegaal e fannu informatik e njiilgol ngalu (gestion). Mbaɗ-mi toon duuɓi ɗiɗi, caggal ɗuum ngartu-mi Nuwaasoot ngam jokkoyde jaŋde am Maruk. Hade am yahde Maruk kawru-mi e Abdrahmaan wul Muhammed Saalem, gardiiɗo Galle Sinemaa e Nuwaasoot Muritani. O haalani mi won heblo faytungo e sinemaa foti waɗde ko ɓooyataa. Ko huunde nde njiɗnoo-mi, naamndi moo-mi no ɗum yahrata ; o wiyi kam heblo ngo ko lebbi jeenay, yo mi addu kaayitaaji am so yontii ma o noddu am. Lewru caggal ɗuum, o noddi mi, taw-mi o woni ko e feewnitaade ngam yahde Maruk. Noddu-mi jinnaaɗo am gorko oo kaalan-mi ɗum kabaaru o, o wiyi mi yo mi ƴeew ko ɓuri e am mi waɗa. Nii woni kaaytu-mi yahde Maruk.
lFooyre : hol ko duñmaa e waɗde oo film?
Jibiriiru :Oo film ina jeyanoo e geɗe ɓurnooɗe ɓulde e hoyre am, sahaa nde njanngantnoo-mi Senegaal nde. Mi fottii toon e janngooɓe heewɓe tawa ko Muritaninaaɓe, kala nde e min njeewta, jeewte amen keewi tonŋaade ko e kewuuji 1989 tan. Ruttii kadi miɗo jogii jinnaaɓe jogiiɓe ɗeen caɗeele e woɗɓe. Waɗii sahaa kala nde ngommii-mi ɗo, fayde Ɓoggee, miɗo heewi yeewtaneede kabaaru Ceenel e Foonde mum. Nde wonnoo bonanndeeji keewɗi mbaɗii e mayre e oon sahaa ko ndeen miijo arani-mi, yo mi waɗ no oo kewu 89 daartiraa, anndee, sabu sukaaɓe jooni ɓe nganndaa heen hay dara, bete yimɓe ina ceerta e kumpa, jeytee e daarti aduna.
lFooyre : Hol ko njiɗ-ɗaa yaltinde e oo film?
Jibiriiru :Fulɓe (haalpulaar en) ina njogii konngol. Ɓe mbiyi fotde kala maayo, heewde haa rufa e banngeeji ɗiɗi fof hay so nayi nokku ɗi njaraani e maggo ummiiɗi e nokkuuji goɗɗi maa njar e maggo. Mbaɗir-mi ɗum ko haa yimɓe fof pota heen ganndal, ko haa deentondiral gonngal hakkunde men e hoɗdiiɓe men ɓe natta.
lFooyre: hol caɗeele ɗe kawru-ɗaa hawrude e sahaa nde mbaɗataa oo film ?
Jibiriiru : Nde mbaɗat-mi film oo, caɗaeele mum keewaani, kono miɗo teskii haa jooni won hulooɓe haalde ndeen wolde haa teeŋti so wiyaama ko ko filmetee . Annduɓe tigi rigi wolde nde njaɓaani saaktude ko woni heen ko.
l Fooyre:hol eeraango ngo mberloto-ɗaa e pelle pine ko fayti e renndo hannde ?
Jibiriiru : eerotoo-mi ko yo en paam ƴoƴɗo ko baajoraaɗo ko waɗaani nannde walla yiyde. Neɗɗo ina wiyee yo o oppu kajaa, walla hoto waɗ kajaa, anne ndeentoro-ɗaa ko o haɗiraa ko, hade maa waɗde ko o haɗaa ko. Faandaare film o ko yoo yimɓe paam ko juumre wonnoo, film o yo wonan en deentorgal
l Fooyre :so won yiɗɓe dañde e film o to njahata ?
Jibiriiru: hannde e oo ɗo sahaa film o woni ko to galle sinema, kala coklu ɗo film o ina waawi arde ɗo, jokkondira e am walla e Abdarahmaani ul Ahmed Salem ,min cuwaa tawo haalde njeeygu makko kono so min tawii, ngam yaajnude jeeyngal ko rokkude , min ndokkat mo
l Fooyre : hol ko miiji ɗaa e ɓoornungal sukaaɓe men hannde
Jibiriiru: enen Fulɓe (haalpulaar en) en nattii heɓtinireede comcol, en nattii ñemmbeede, en ngontii ñemmbooɓe. Sinno ko sago am, ɓeydo-ɗen tiiɗnaade e comcol, nde wonnoo ina jeyaa e ngooroondi aada men, sabu so timminaani ma, ustataa ma. Nde wonnoo so konngol eeraama, feccii leɗɗe, taccii maayo, sorii e duule, ngol naftoraama, tawata ko goonga ina e maggol, tee aada men e cosaan men ko huunde goongɗunde .
Caggal salminaali e koofnaali e jaarnude on e ñaagaade mi yaafuyo fayde mon jaale F.B.P.M. Mi salminii dental Fedde nde. En njetii jaale renndo ngo fof kala ɗo ngoni eno ngoniri en calminiiɓe en njaarniiɓe seerenɓe am miɗo on yaafno sanne sanne ! Dudal Mawdo Maalik sih waɗiino kawgel almɓɓe ñalnde 27 siilo (saawiyee) 2010. Golle ɗee njahrii no haaniri nih. Waɗno kawgel ngel ko Ceerno Umaar Sammba Hammadi Aali Sih. O nawi sahtaade ɗum ñalnde heen, o artiri sahto ngo ñalnde 12 colte (feebariyee) 2010. Ina tawtoraa ɗum yoga e terɗe catal F.B.P.M. to Daar Nayiim, hono hoyreejo catal, e kalfinaaɗo jaŋde e kalfinaaɗo jokkondiral e kumpital e kalfinaaɗo njuɓɓudi, yantude e hoohooɓe woɗɓe. Yoga e jinnaaɓe sukaaɓe ɓe ina tawtaraa. En njettii ɓe, en njaarnii ɓe, en ñaagii ma ɓe yaafuya no golle ɗe njahri nii. Ɓe kollitii en weltaare maɓɓe e Ceerno o, hono Ɗaahiiru Galo Sammba Bah ɓurɗo lollirde Almuudo Leñol e tiiɗnaare mum e yarlitaare makko e muñal mum ngal min teskii ngal, so tawii ko hoɗdaaɓe ceedtii e koɗdiijo mum en. Golle ɗee njuɓɓi, njooɗii, paayodinii, rewii laawol almudɓe fof golliima, ɓe tiiɗniima, ɓe ngolli hakke baawal maɓɓe ! Miin Almudel Leñol mi yettii almudɓe am, mi jaarnii ɓe, miɗo ñaaganii ɓe Allah e juutde balɗe, hokka ɓe battanɗe moƴƴe, yo Allah rokku ɓe naftoraade, leñol ngol ne naftoroo ɓe. En njejjitaani Ceerno Mariyam Mawɗo Maalik Sih ; o yiɗiino tawtoreede, kono o heɓaani arde. Duɗal Mawɗo Maalik Sih, catal Galle Meema (Daaru Nayiim)
Kuɗol hoyreejo duɗal ngal, Bah Umaar Usmaan.
Kala jiɗɗo jokkondirde e amen, yo noddu ɗeeɗoo tonngooɗe : Ton:00 (222 ) 678 85 94 walla 483 04 11 w 205 58 78.
Umar bah mboyna


text:
Laana Turkeneewa njeyaaka e « beforgel ndimaagu ». iwdi : «free Gaza Movement»
Ko haa mande aduna oo fof hebori huccitde e Israayiil tan ina woppi ɗum ina waɗa ko welaa ? Mate deftere kam janngirtaake banndum ? Ndeen, e hitaande 1990, nde Saddaam Huseyn jartodini, yani e leydi Kuwoyt, law maalde tafaa e gardagol Amerik.
Laana Turkeneewa njeyaaka e « beforgel ndimaagu ». iwdi : «free Gaza Movement»
Ko haa mande aduna oo fof hebori huccitde e Israayiil tan ina woppi ɗum ina waɗa ko welaa ? Mate deftere kam janngirtaake banndum ? Ndeen, e hitaande 1990, nde Saddaam Huseyn jartodini, yani e leydi Kuwoyt, law maalde tafaa e gardagol Amerik.
Nde riiwi Saddaam, yaltini ɗum Kuwoyt, jam lutti roni, kono kadi, ɓe njawnoraa ɗum e hitaande 2003, Amerik takki Saddamn wonde jogaade kaɓirɗe boomooje ɗe bonannde ɓurtunde (armes de destruction massives) : ɗum firti ko Iraak wontii leydi bonannde wonande aduna oo, ɗum noon, sariya oo ko yo Saddam femmbe. Paamee ɗoo noon, e miijo maɓɓe, ko doole ɗe Saddaam jogii hannde ɗe (ɗe ɓe ndokkunoo ɗum e sahaa nde haɓata e Iraan) ko kulɓiniiɗe wonande dowla Israayiil, mo ɓe ndadi o. Ɗum noon, feere mum ko wolde nde «maalde leyɗe hirnaange» umminoo feewde e Iraak, ɓe mboomi leydi ndi, ɓe ndewi haa ɓe nyaawi Saddaam waɗa yarga.
Kono wanaa ɗum wonnoo tiitoonde winndannde men, sabu woƴi en hannde ko njangu ngu dowla Israayiil e laana cuurki njolnunooka nguura, kaɓirɗe e leɗɗe safaara, ina tiindini ɗum to lefol Gaasaa (leydi Palestiin) ɗo nganndu-ɗaa ko ina tolnoo jooni e duuɓi tati, Israayiil ko ko uddi ɗum, alaa ko naatata alaa ko yaltata, etee, ɗum fof ko e ɓurndoolaagu tan. Daliilu maɓɓe e majjum ko sabu ko fedde wiyeteende Hamaas laami e ngool lefol hannde, etee e miijo maɓɓe, «ɓeen ko seɓɓitiiɓe, maa mbaɗtu huutoraade nokku oo ina naatna kaɓirɗe ɗe kuccinta e leydi maɓɓe». Kaan laana ngondunooka e laaɗe joy goɗɗe kanyje fof ɗe njolnunoo ko nguura e kaɓirɗe safaara, koltu ekn…etee ko leƴƴi keewɗi (aarabeeɓe e tuubakooɓe) teeŋti noon e Turki en, juɓɓuɗe e pelle njurum-ndeeraagu e hoohooɓe maantinɓe, kamɓe fof faandaare maɓɓe tan ko faabaade lefol Gaasaa caɗangol geɗe fof jowitiiɗe e nguurndam aadee. E nder jamma altine 31 mee 2010, konu Israayiil yani e maɓɓe e nder maayo etee wonaa hay e nder keeri maayo mum, kono ko e keeri maayo winndereyankeeji (so tawii won potɗo hanndaade oon nokku ko ONU jogii oon hakke), ɓe mbari fotde yimɓe njeenayo e maɓɓe, kanyum en fof ko Turki en, gooto e maɓɓe noon jeyaa hannde ko e dowla Amerik.
Ndeen hitaande kadi, so oɗon ciftora, ko hono nii Israayiil yanirnoo e Liban, ɓe uni ɗum bommbooje haa naji, ɓe mbonni kuɓeeje mum en e kaɓirɗe mum en ƴellitaare, ɓe mboomi pittaali keewɗi, ɗum fof kadi woytoraandu mum ko soldaat maɓɓe nanngaama etee ko fedde wiyeteende Hisbullah, tuddinnde to Liban, dummbi ɗum, ina werloo e maɓɓe roketaaji : ƴeewee tan so tawii bonannde nde ɓe mbonni Liban nde, ina fotndee e naŋngugol soldaat walla rokketaaji gaaynaaɗi e won e gure Israayiil tawi ko heewi heen alaa ko mbonni. Kono tan, so Alla jaɓi ɓe njaawataa ko fayi arde waɗtude ɗuum, sabu Gawlo wullaani ɓe toon, tawde wonii ko Fedde Hisbullah tan dartii ɓe haa ɓe taggi kaake maɓɓe ɓe kooti. Aduna oo fof heɓtini e oon sahaa woni go’o nde konu Israayiil telɓinaa, woni ko gacce kootani ɓe.
Hol ko addi dummbude lenyol no woorunoo, falonoo ɗum hay hakke jojjuɗe ɗe Alla rokki ɗum : nyaamde, yarde, safraade e rewde Alla ko adii nii nde renndo aadeejo heɓtinanta ɗum. Aduna oo fof wullii, mettini e balle Israayiil bonɗe waɗata ɗe, hay Amerik (ballidiiɗo maɓɓe) felii ɓe heen, hay so tawii noon feloore nde ina yawnii. Yimɓe heewɓe njaakorinoo ko e gardagol Obomaa, maa wood ko waylii e darnde Amerik feewde e Israayiil ; kono noon haa jooni ko ɗo wonnoo tan woni, hay so tawii nii eɗen keptinani mo kam haala ɓurka nuunɗude e ka Bush, ko feewti e Israayiil. Ayiiba mawnanii ɓe, kamɓe fof e noflaade geɗe keewɗe ngolɗoo laawol, nde wonde hay wallidiiɓe maɓɓe kollitii ɓe ngondaani e maɓɓe, etee kartiima ɓe, yoo ɓe ngaccit yimɓe ɓe ɓe nanngi ɓe. Ɗum addanii ɓe yamɗude e ɗaccitde ɓeen fof, hay maale deestagol maɓɓe e uddo Gasaa fuɗɗiima feenyde : ɓe mbiyi wonde e «ɓe keblanii jaɓde doole goɗɗe tawa ko ɗe leyɗe aduna oo kala tafi, ngara lomtoo ɓe e saraaji Gasaa, kamɓe ɓe ummoo ɗoon » . Ɗum firti ko « hare no wayi waade fof ɓuri yah mi woppidiima e Alla».
Kono noon, onon banndiraaɓe, ko Israayiil ko kam ko haa mande ? «Sidere wootere tan yo wuddin weendu » ; Israayiil yo jooɗo e leyɗeele janane, saloo ummaade heen (Palestiin ko gila e kitaale 1945) walla kadi wiya ko sariya mum dogata e hay e leyɗeele dimɗuɗe (Liban e Laamanteeri Palestiin) tawa en kaalaani ko ɓe ciifondirnoo e dowla Ejipt e Siiri caggal wolde balɗe jeegom (guerre de 6 jours) e hitaande 1967. Etee ɗum fof dey aduna oo fof inan hucciti e maɓɓe alaa ko waawi heen : kawraaɗe ƴetteteeɗe to Fedde Ngenndiije dentuɗe fof (so tawii kay Amerik jaɓii) ciynetaake, hay nanondire ɗe Israa’iil nanondirtee so nattii weleede tan, jooɗoo ɗaa, wiya wultiima, yo dille mon ndew on. Ina laaɓi tan Israayiil won ɗo fawi reewendere mum nde, etee ko ɗo tiiɗi.
Banndiraaɓe ina moƴƴi paamen wonde hannde, hare kaɓɓondiral e lenyol Palestiin ko huunde waɗɗiinde bani Aadama en kala, ko aldaa e paltoor : boɗeejo heen, ɓaleejo heen, juulɗo heen, keefeero heen, sabu hare ndee ko hare ndimaagu, hare jojjanɗe aadee, hare kaɓtagol toonyaŋnge e ɓur-ndoolaagu. E kitaale tuggi haare winndere adannde haa yettani maa ɗimmere nde, aduna oo fof darinooma ngam haɓtaade bonanndeeji kuccinanooɗi e yahuud en (juifs) e nder leyɗeele Orop ɗe : dummbugol maɓɓe e tuddule warngooji, warngooji ɓurtuɗi e nder cuuɗi gaas, juɗgol maɓɓe e fuuruuji e daayle maɓɓe e nder aduna oo kala, aduna oo fof sunaninooma ɓe e ndeen bonannde. Ko ɗum hannde dowla Israa’iil foti miijtaade, annda toonyañnge moƴƴaani, etee Dowla ina waawi mahaade e keefeeru kono waawataa mahaade e toonañnge. Yeru mum ko laamuyel paltoor Afirik bannge worgo, bonande nde mum alaa ɗo haaɗnoo haa sikkaa ko huunde nde joofataa, kono nyalnde Alla felliti firtude ɗum nde, neli ko Nelson Manndelaa kuutoriiɗo fetel e feere, haa firti laamuyel paltoor. Woni Laamu duumiingu ngu gasataa haa bada tan ko ngu joomiraaɗo jom baawɗe o, ko heddii koo fof ko luɓal seyɗaane. Yo Alla waɗan Palestiin no waɗirani Afrik bannge worgo nii.
Maamuudu Haaruuna Joop


text:
Muhammed wul Mowluud
Porfeseer Muhammed Wul Mawluud kanndidaa e woote gardagol leydi marse 2007, ko kam woni horeejo Dental Doole Ɓamtaare (UFP), parti ɗimmo to bannge keewal depiteeji. O jibinaa ko e hitaande 1953 to Tiisiksa, diiwaan Tagante. Omo jogii sukaaɓe tato. O jannginta ko duɗal jaaɓi haaɗtirde (Iniwersitee) Nuwaasoot.
Ko 1965 o naati jaŋde hakkundeere. Kono o riiwaa e hitaande 1972 sabu gerew. O jeyanoo gila oon sahaa ko e ardiiɓe dillere elewaaji e sanɗaaji suuɗiinde. E hitaande 1981 o winndii to Iniwersitee Ndakaaru, o heɓi, e hitaande 1985 seedantaagal biyeteengal DEA, o waɗti jannginde to Iniwersitee Nuwaasoot. E hitaande 2000 o heɓi doktoraa makko e fannu daartol to Iniwersitee Pari I Panthéon Sorbonne.
Laawol o rewi to bannge politik waawaa seerndeede e laawol luundo e nder leydi Muritani :
– Ummaade 1970 haa 1972, ko kanko ardinoo Goomu ngenndiyankeewu ngardiingu hare elewaaji jaŋde hakkundeere (CPASS). Ko o tergal Goomu politik Sayhat el Madluum (Wulaango kiiɗaaɗo) mballiftonoongu jaaynde wiyeteende kadi Sayhaat el Madluum.
– E hitaande 1971 o woni tergal ardorde suuɗiinde Dillere Demokaraasi Ngenndiyankoore (MND) wonande diiwaan Nuwaasoot, hade makko naatde, e hitaande 1972, ardorde ngenndiire dillere nde. Eɗen ciftina tan ko hare ndeen dillere addani laamu ndeen waɗde won ɗiin mbayliigaaji to bannge faggudu e politik e kitaale 1970 (juurnitagol jotondire hakkunde leydi ndi e Farayse, baɗtugol Mifermaa e njiimaandi leydi ndi … ).
– Ummaade 197- haa 1975 o ardiima luulndinooɓe pusgol MND e naattugol mum e nder PPM, hono parti Muttaar Wul Daddah laaminooɗo leydi ndi e oon sahaa. Ɗum addi ceertugol, e hitaande 1976, e wonannooɓe naatgol e PPM, anndiraaɓe “Chartiste” en. Nde wolde Saharaa ummii, o meeɗaani seerde, kanko e terɗe dillere makko, daranaade dartingol ndee wolde fenaande hakkunde ɓiɓɓe yummiraaɓe. Oon jam danyoyaa ko e hitaande 1979. Ko e hitaande 1976 Muhammed Wul Mawluud arditii mahtagol Dillere MND nde o ardii haa nde fusaa e lewru ut 1998.
– E kitaale 1980 o daraniima no feewi haɓaade miijooji peccooji (safalɓe e ɓaleeɓe fof). Omo jeyaa e fuɗɗuɓe pottitte ngam nyifde fitina hakkunde Muritani e Senegaal, tuggude 1988 haa marse 1993 (yeru : semineer Ndakaaru lewru marse 1989).
– Sabu darnde makko seedtinnde ngam haɓaade batte kewkewe 1989, laamu Muritani sukki mo diir, woppaani ha o uuji o mooloyii caggal leydi fotde duuɓi ɗiɗi. O arti ɗo ko caggal yaafuya (Amnistii) laamu, ngam tawtoreede daawal compugol demokaraasi, caggal nde Doosɗe leydi kese ngootaa e lewru Sulyee 1991.
– O arditii golle MND ngam cosgol Dental Doole Demokaraasi (UFD) kam e woote gardagol leydi 1992. Caggal nde luural joli e nder UFD (1997-1998), MND felliti fusde njuɓɓudi mum cuuɗiindi, wonti UFD (b), yuɓɓini batu mum mooɓondiral kenyoraangu, toɗɗii mo yo o won hooreejo parti o. E hitaande 1998, UFD (b) wonti UFP (Dental Doole Ɓamtaare). Nii woni UFP ummini politik mum kaaldigal, ɗaɓɓiri ɗum denndaangal pelle politik luulndo salinoongo oon politik. Ɗum addani laamu Wul Taaya jaɓde naatnude won ɗiin mbayliigaaji e nder doosɗe woote (code electoral); kadi, e hitaande 2001, laamu ngu etii yuɓɓinde woote laaɓtuɗe : ko ndeen luulndo ngo ganyii meeriiji e depiteeji.
– Muhammed Wul Mawluud fof e jokkude noddude laamu ngu e kaaldigal, meeɗaani seerde e daranaade hujjaaji luulndo ngo e suurtude e nyiŋde bonanndeeji e tiiɗ-koyaagu laamu ngu, haa arti noon e dummbugol hoohooɓe politik. Tuggude 1992 haa jooni o meeɗaani jaɓde wonde kandidaa, sibu o woppanta ko yahdiiɓe politik walla ndeen kanndidaa bajjo wonande luulndo ngoo fof.
Muhammed wul Mawluud jeyaa ko e sosɓe Goomu Ndaraniingu Kisal e Deeƴre e nder Afrik hirnaange (Club de veille pour la Paix en Afrique de l’Ouest).